FALAM SISEH - Chinland Today Media\nDecember 14, 2009 5:33 am·0 comments\nMipi hmaiih tongkam thiamlo le, mi thurel mi ngai lam lawng thiam, relpi dingih sawm hmanah, rel ding theih loh ruangih phuahhlam dang dang tuah theu tu ka va si hman ah, ‘Mai’ ngaihdan, ka relsuah ve theinak, ca ngan cu ka thiam sun a si…Tongkam thiam deuh pawl cu sisehla, thurel khawmnak hmunah, dingin ka rel ding nan, cu cu ka nui pumsung ka um lai ihsin, ka rung suahpi mi khi a bang lamlam in ka thei…angi\nKa sinak vek thotho in, veikhat cu ram duhdawtnak lam ih tang thei zet pawl ih ih thunuam relnak ahcun, ka tohkheng hnuk nai deuhin, an thusim mi cu ka ngaiih, ka thinlung ahcun thu ziktluak tukih rel thiamlo hmansehla, ka ka mallai tal cu ka ang ke ka ti deuh nan, ka ralthatnak le ka thiamnak ngaihtuah in, tel ve ngam ding ka silo tiih ka hna phurih sim mi bang khin ka thei aw… cutin an thunuam rel mi, kan ram thatsal an duhzia pawl le ci le ci ti zawng feh a that lo zia pawl khal an rel cih.\nCui an relmi pawl chu a tha lam zawngih la theitu kan si ahcun, a sunglawi zet ding nan, hmansehla leitlun ti famkimtu ding vek zik zik ih ruataw, duhlo lam pang cu an um ding ti cu, ca zirsang lo khalin kan theithiam theh ko. Ziang ruangah, Laimi kan kek? Ziangruang ahha maw tlang le tlang ih kan buai? Ziangruangah calai ah kan buai? Ziang ruangah nupa karlak ah buainak a suak ti pawl. … le khawtlang nun ih kan um khawm thiam mai lo cu a pawi zet mi a si.\nLungrual te in ti tongkam kan neih sung ahcunk, lung kan rual hrih lo ti mi a sawh duh ih, cumi ih rah cu, lungruallonak thotho a si theu. Mah le mah, calai hman tuah sak aw thiam lo ih kan pupa san ka thilr ih, ka lung i ti kim zetih, anni san ahcun, ral do le ram lak a siih, hmansehla khawkhat um khawm pawl cun, kei cu mi tlang, kei cumi lalfa.. kei cu mi kha mi ti kha an nei lo ih, ral/hmelma lak ihsin an himnak dingah tiin an khawsen in an tang khawm theu a si kha.\nTui kan san ahcun, ramleng suak pawl telh hrih lo in, ramsung um pawl nun le calai an thlah mi, tawnkhawmnak an neih mi pawl kan vun thlir tikah, an hnatuan sunglawi pawl thei hmansehla, a sungih um pawl cu, ‘hrin le hrin” ah an buaiin, an lung a rual lo cu kan ti thei lo nan, an lung a rual tuk tiih rel ngamtu an um ka thei lo. Cu mi thu cu sau rel khal tullo in ka thei nan, ka sim duhmi cu, pawmmi hnget le khoh zet neiin, kan din nak hmunah ding ngam sehla, tiah duhthu ka sam.\nKhuahlan ka ralbawi pawl san ahkhan, hnam nauta le hrin mal kan sinak in thei ngah ih, lungrual kan um pang ahcun, an hrang vok lal len ih len a theih lo ding ti an theih ruangah, tong hmangin an fimthiamnak hmang cun in rak ret zo khi a rak si. Ziangah tile, tong thuhmun kan neihlo nana cun, lungrual ke kar a har ding ti cu theitu kan si hi. Cuisin, san mal lailai a hung thleng aw vivo ih, cutik ah theihnak a hung umkau sin sin ih, cuti cun, a cui ralbawi pawl ih bum tho tho le kan ngaihawk thei lo nak ding hrangah, dang le dang ah mi an ret ih, in kawhdan khal an thleng theh a si hi …\nCalai lam kan zoh la la tikah, phun 14 (Degree) theh zo hmanin, ramleng hlapi kan kan ngamlonak dingah, zirnak cu harsi, tha silo in in tuah sak leh ih, cutik ahcun, cathiam . man um lo vivo dingih in tuah zia cu, zo si thup thei ding? Phunsang kai duh khalin, an theh tikah, ran sungah mai nupi fanau cawm thei cuang lo ding ti an theihawk ruangah, Bible tlawng lam panin kan heraw suarso ih, cu khal cu, kan theh ngah maw ti cun, hmangtu ding Kohhran an um mal ih, cu mi cun, Kohhran kekkuai rah a suah pi. An zirnak an theh ahcun, tuan ding a tul tuan ding an hmuh lo hnuhnu cu, kek kuai ter hleilo duhhril ding an nei lo. A san cu, Cozah bawm a tet tuk ruangah a si.\nRamleng lam panih kan suah a tul, lo thei lo mi thil a si. Ramleng kan suak ta ceng maw? Tiah, reilo cu kan hmai a fai ko ding e, hmansehla reilo a si ruangah, rei a rak daih lo theu…a hrek in len, sibik, theibik le fimbik ah ruataw in, kan thlennak hmunih sinak kan duhnak cun, pawl tenau deuh din cu kan thiam zawng maw si ke? Tiih ruah can ka nei theu. Khua ahcun mi pawimawh lo, mi theih hlawh lo khalin, remcan lo le daihawk lo ruangah sinak kan pek awk a hung tul thlang… cu tikah, cui sinak kan vun co cun, hlonhloh theih nawn lo ih ruatin, an pawpi sa ham la la fawn.\nCutin sinak kan vun ngah cun, ziang lo le zianglo hrangah tindan (Training) ih kan kai a rak tul ve,…thu ziktluak theithiam ngah loin, mai hmailam can hrangih an simmi sawn cun thinlungah hmun a co theu. Cuitin, training cu kan theh ve thei ko, nan zianghman rah tha suahpi mi a nei thei dah lo hleiah, a kaitu cun si bik ah kan ret aw thlang… kan training ih kan zirmi mallai kha hmang ta hrat in, mi na zet zet ih kawk le to-nak sawnih kan hmang theu hi cu… riavai lam in pan ter a va si ngai so!!!\nLungrual theinak lamzian daptu le dap tiaw pawl khalin, hmailam can ih beiseinak le an saduhthah pe thei ding cun, mual tamzet kan thlirthiam hi thungai thlak ih buaipi ding mi a si. Chin kan ti aw ko nan, kanmah ah Chin sinak a lang dah cuang lo. Kan karlak ah khal unau awknak zianghman a um chuang lo… ti cu, el har zet mi a si ka zum.\nCuisin, ramdang mi pawl, in zangfah ruangih, an ram in um ter khal cu, Van Pathian thlawsuah tiin kan pom ih, veikhat hman hmuh dah lo mi, kan fanu hrangah tiin, lei thlawsuah kan beisei thotho. Kan fa le pawl zalennak cu, sumpai ruangah kan zuar a si bik hi maw, Chin…. khuanu sam hrisih an si ti in tongkam mawi zet in, kan fa le pawl cu kan thup mawisak thei, khuanu samhri sih cu an si theh thei lo. A san cu, mai hmuhdah lo mi tlangval, vun hmuh hnu ih, siraw hmeltheih ka nei tam. Cun, siraw a sawt nawn lem lo ti kan theiih, thenawk an duh in an hiar tuk nan, sumpai le dan tam zet ih a kharkhih mi an si ruagnah, mai duhlo tlangval cu pasal tiih an kawh a tul theu a si.\nKhawia, thu dangdang ka vun rel cu a.. a khatliam deuh a si ding. Falam pawlpi kan ding liangluang, a sunglawi zet nan, Cui Falam hmin cun, kan unau nau naite, ‘Ziang e’ ti fek fek lo pawl in, ‘Kan tel ve ke’ in ti duh kemmaw? Ziangah tile, nonawn tam zet lak ihsin Falam timi tongka cu, a tong hmangtu ah kan neih theu ruangah si bik in ka thei. Cu ti vek a si ruangah, cuisin a rah suah ngaingai cu, mah le mah remawk lonak le, a pak pak ih in umter tu a si tiin kan pawm thiam kemmaw? Cuisin, Laizo tong vun tila la sehla, kum upa lam pawl cun an theithiam cih ko ding nan, nonawn thar sawn, ralkap uknak theh hnu ih suak pawl cun, Laizo tong timi cu, Laizo khua a khihhmuh deuh in an thei theu. Cuvek ngaihdan peng a um lonak ding hrangah, tuan rero tu pawl lu kan ti zing rero men in ka thei.\nTong hin, minung nun ah thu a sim nasa ih, hmansehla ualo zet ih hmannak cun keknak lamzin ah mi a hruai theu… Curuangah, Falam Khua hi khua a si, Laizo khal chu khua a si, hmansehla mi tam sawn thinlung ahcun, a peng deuh thei men ding, a san cu, cuihmin hmangih khua a um ruangah a si.\nRamleng kan va thlen hnu cun, an ram dan, khoh fawn cu kannih cun a rim lawng kan thei. An nitin nun hmandan, chinken le hnipuan hruh mi a rak dangih, an lungput kauhzia khal kan hmu thei ding. Cu tikah, an nundan ih nun tum a tul, an hruhmi vek deuh tal a rak tulih, cumi cun, ramhrang si lo in, an thinlung cu an taksa tuam mawitu hrang an ruat ih, kan ramih, Tanakha hlum lengli mi pawl kha, mi mak tinak sawn a si ti kan theih ruangah ah kan hlih a tul. Cuisin, an hmandan bangin, mai sinak hngilh theh ko in kan vun um theu hi cu… rel a nuam lo zikzik lam sawn a si. Kan hmaiih kan belawk mi cu dangin, kan taksa khuh mawi tu khal dang ko seh, a pawi lo, hmansehla a thupi mi ka ti cu, kan hnam Lai nun hngilhlo hram kung tite talin thazang kan pekawk tul ti hi kan theih a cuu.\nKan unau Ziang e ti hmang lo khalin, an theihthiam dingin, Falam kan ti hi, a khua lawng kan sim duh mi a silo ti theih ter thiam tu kan si a pawimawh fawn. Lyzo kan va ti hmanah, cui laizo timi cu, khua relnak silo in, kan zapi in tuamhlum tu a si theinak ding hrangah, kan zuam vivo a tha zet. A cemnak ih ka sim duh mi cu, Kawhhran hi, a ti famkim tu cu, Nubu, Mino, Sanday Sikunl le bupi tiin kan then thei ding. An zate hlawm mawitu bik cu: Kohhran a si mai. Cumi pawl an um lawngah, Kohhran timi hi a famkim theu. Cu bang in, kannih khal midang pawl ih in hmuhdan ah, Falam kan si ngam maw? Ti khal ka ruatawk a tul.\nTlangdang, hrin dang pawl hmuahhmuah in kan neih le kan theih dingih ka duh mi cu, Falam hi kan hmin siseh, hrin hmin a si lo tihi kan theih a tha. Cui falam sung ahcun, Zahau, Sim, Zangiat, Ngawn le paihte, etc. pawl in kan hmin cu Falam hi sisehla, a sung ahcun, tlangkhat, hrinkhat kan sinak vekin, puai le fanger kan rak tuah hmanah, kan hmin in khaikhawm tu cu Falam si hram seh, mi ih in theih dan khalah, Falam tiin iin thei seh, kan zate lung ti rual kan si theinak dingh, a hrin, a tlang khalin, pawl um ko seh, cumi hrin dang le tlangdang khal, mai umnak nak ihsin, Falam hrang ruattu siseh. Falam cui kan hmin siseh, a sungah hrin tin lungrual ih kan tuan khawm theinak dingah, Falam timi hi, kan inpi, kan lungrual khawmnak hmun a si thei nak dingah, hrin dangdang ihsin, Falam hrang tuantu kan si hi ka duhthusam a si.


Chin Nauhak Ralkap ah tuan Fial - Chinland Today Media\nChin Nauhak Ralkap ah tuan Fial\nApril 24, 2009 12:36 pm·2 comments\nChin ramkulh sungah, Chin mipa nauhak hrekkhat cu anmaih duh ruangah silo in, Kawl ralkap thuneitu pawlin,thuneihnak hmangin ralkapah an tuan ter.\nMatupi ih ralkap sakhan thuneitu Maung Than le a kuttang ralkap pawl in, tukum sung lawngah, ralkap ih tuanter dingin Chin nauhak 30 lenglo an kai zo. Ahleice in Chin ramkulh thlanglamih India le Bangladesh ramrii um Chin mipa nauhak pawl an tam.\nHramlakih vate pel Chin mipa nauhak/ suakthuan (Teenager) pawl an hlo ih, khawsungih an rak kir sal tikah cun, ralkap hnipuan thawn an si theu. Atu khalah, nauhak hrekkhatcu khuinah ah an um ti theilo in an lo rero lai.\nHiti’h nauhak tete ralkap ih an luhternak thuhla thawn pehpar in, ‘Mipi lak ihsin mi pakhat khat ralkapah lut dingih sawm theitu ralkap cu, an rank thansak, (Yaa`thuu kaiter) an si ding’ ti’h Burma ralkap uktu pawl thusuahnak ruangah, hramhram ih ralkap luhter hi a tam sinsin nak asi.\nChin ramkulh thlanglam, Matupi peng khawsungmi pawl cun, “Atam sawn cu Paletwa ih khawte nauhak kum 14 tang pawl an siih, Matupi peng ihsin khal an kai hnuaihni. Peng dang khalah an kai ko nan, kannih Chin ram thlanglamihpeng`hen pawl ihsin in kai tam. Hrekkhat an kaihmi tla cu kum 12 mi tla an umih, ralkap pawl hin, an innsungah luhhnawh ih, nu le pa mitthli thawn sianglo cingih an kaihmi asi.”, tiah an rel.\nHitivekih kaih tuar ve ding phaangin, Laitlang thlanglam ih nauhak tampi cu, kan dung kum cem lam ihsi khan, khatlam ral Mizoram lamih an tlan rero zo thu kal an sim tel.\nPehtlaihawknak lamah Leitlunih sanmanlobik ram pawlah Burma ram hi a telih, Chin ramkulh hi ramsungih thuhla thanawknak le fehpawhawknak `hatlo bik lam asiih hlei ah Chin ramkulh thlanglam ahhin a besia bik. Cumi cu remcangah hmangin Kawl ralkap thuneitu pawlin, khawtemi pawl parah an duhduhin an thuneihnak an hmangih, zoi’h theihpi’t lo le bawmtu neilo te’n mipi in an tuar rero.Leitlun huap milai canvo lamih ‘uantu pawlin, kum 2002 ih an tarlan daan ahcun, Burma ram hi Leitlunih nauhak kum kimlo ralkapih `uanter tambik ram a si.\nNupa Nunnuamnak Ah Aizawl Pakhatnak\non April 26, 2009 at 9:40 pm\nA cunglei thawngpang hi khoika ah dah hlat khawh a si hnga? Tam deuh in ngan ka duh i hlathlai ka duh ko. Zaangfahnak tein na ka chim khawh ahcun kai lawm ko hnga …\nLunglawmhnak le upatnak he,\nChinland Guardian [www.chinlandguardian.com]\non April 28, 2009 at 8:38 pm


Tipikap Cepte Cu China In Mankhung Zetin An Lei Ruangah Cepte Hawltu An Tam – Meifar\nTipikap Cepte Cu China In Mankhung Zetin An Lei Ruangah Cepte Hawltu An Tam\nNovember 17, 2021 admin Myanmar 0\nChina company pawlin tipikap cepte (ကျောက်ဂျပိုး) cu mankhung zetin an lei ruangah nikhat hnu nikhat cepte hawltu an tam deuhdeuh. Kachin State, Putao ramsung ahcun tipikap cepte hi nasa zetin an hawl ciamco.\nCepte hawltu Ko Tan Shin Fon in “Nikum aiin a man a ṭha sawn, cawhnawi burkhat ah Kyats 7000, 8000, 10000 zatin an lei. Kiangkap um pawlin hizat man in kan ei thei lo, China ram ah an kuat thluh.\nCepte hawltu kan tamtuk ruangah Mulashidi lilawn kiangah cun puaipi pakhat vek a si. Innsang member 5 ih hawltu pawl cu nikhat ah cawhnawi bur 3 tla an ngah thei” a ti. Himi cepte pawl hi tisung, lungto hnuai le zanlam ah tipikap ah an um ṭheu.\nA tum le a te an um ih a te pawl hi a mankhung sawn, a te pawl cu pikhat ah Kyats 130,000 hrawngin China company pawlin an lei. Cepte nunglai hi a thi aiin an kg a rit sawn, cepte hawl cu hnaṭuan pakhat ah an ruat ih het leh chet tin an hawl ciamco.\nKumdang ahcun kiangkap um pawlin himi cepte hi hnakphek thawn an phawng ih an rak ei ṭheu, a rim hi a hang tuk. A thawhdan cu nannan vek an ti.\nTualsung mi pakhat in, “Nikum aiin tuikum ah cepter hawltu an tam, khawtin ah cepte hawltu an tam deuhdeuh ruangah cepte hmuh ding khal a har tuk zo. Kan khua kiangkap tiva ah cepte an hawllonak aum nawn lo. Nikum ahcun December thla sung tiang kan hawl thei lai nan tuikum ahcun tu’hi an cem duado zo” a ti.\nRalkap Pawlin Nunau Pakhat An Kai Ih Ni 3 Hnu Khalah A Thuhla Theih A Si Lo


A Maih Pa A That - Chinland Today Media\nA Maih Pa A That\nAugust 31, 2012 8:01 am·1 comment\nSeptember 2, 2012 ni hi Austrlia Fathers’ day asi. Fathers’ day laksawng ah thuanthu siar ding ka rawn thlah asi. A taktak ih a rak cang dah mi thuanthu asi.\nA MAIH PA A THATTU “ MYANBARAMAR KING “ IH THUANTHU\nKhuahlan laiah MYANBARAMAR timi ram pakhat a um. Cuih ram ah A maihpa a thattu siangpahrang pakhat a rak um, asinan a hmin rel cu an siang lo. Cuih KING a suah hlanah, MYANBARAMAR ram cu Siangpahrang dang pakhat in a rak uk. Cui KING cun fanu mak danglamtak a rak nei. A fanu cu a suahthlak in sunzan peh in thla (6) sung a tap. An lem ngam thei dah lo. An mang a bang tuk ih an polpu sangbik hnen ah an feh pi. Cule an polpu in an khua vang pathian hnenah, hi naute hi a tah rehter dingin ziangtin so kan tuah ding in sim hram aw ti’n thlacam in a dilsak. Cule An pathian (khuavang) in an polpu hnen ah hitin a sim: –\n“Arcang bawi a dum tal uhla, a thla in naute zahmawh kawsung nan verh sak (hnakua verh vek in) asile a hna a ngam pei ih a tap nawn lo ding” a rak ti.\nAn Khuavang pathian ih a sim vek cekci in An polpu in a sim hai. Cule naute zahmawhkua cu kum khat sung, Arcang thlahmul in an verhsak. A ihthat leh rawl a ei sung lawngah a tap lo. Kum thum a kim tiang an hnen um pawlin Arhmul in an siangpahrang fanute ih zahmawhkua cu a sawng aw in a verhsak ring ring ti asi. An verhsak lole, naute cu a tap a rak ringring.\nCuih naute kum 3 a kim tikah Arhmul ih verhsak men cu a di a riam thei nawn lo ih a tap sinsin. Polpu hnenah an feh sal, cule polpu in Zanglem fate tuahsak a duh asi hi a ti ih, an tuahsak. Cumi hmangin a tawlam buainak cu nan cinfelsak le a tap nawn lo ding a rak ti. (Aih, cu kel ih thu). An fanute Kum 5 a kim tikah mipa thillem kha a khawp nawn lo lala. Pa cakcak ih ihpi (pawl) taktak a duh ih a ngen ngen leh lala. Catbang loih ihpi a duh ruangah Ralkap hrek khat cu an lungawituk lamah an hni zukzo rero, a thleithlak in ral kap pawl an duty ter ih a sawng aw in an ihpi zawk rero. Cu nute Kum 10 a kim tikah ralkap pawlih ihpi /pawl khal a di a riam thei nawn lo lala. Cu kel ih thu! Maktaktak a tampi lai, siar bet aw.\nCuih siangpahrang ih fanute cu ralkap pawlih ihpi a diriam thei nawn lo lala, ruangah zo hman an thlen thei dah lonak, ramngaw Tuupi sung ah a tlanhlo ih Kiosa puk ah a va thleng. Cule ramsa hmuahhmuah uk thluhtu Kiosa Lalin a nupi ah a rak hmang. A pasal Kiosa hnenah cun hna ngam le diriam ten a um. A pasal Kiosa Lal cu sunah rawl a hawl ih zanlam khaw thimzik zawngah a ramsa dehmi thawn, thawm le vang neizet in an puk ah a ra tlung theu. Cuih Kiosa thawn fapa (minung) an hring. Zanlam ah, An pa a ra tlung thawm a theih tikah an umnak puk a thuknakbik khan sungah a fapate cu, a nu in a ret theu. Puan lu khuh in a it thatter theu. A pa a hmuter duh lo, a hmuh asile a thinlung a buai ding ti a phang. Voikhat zan cu an fapa in a pa a ra tlung thawm kha a thei ih a thupten a bih, fiangten a hmu tikah a thaizingah mizan ih ram sa tumpi hmel siazet kan inn sungah a ra mi kha ziang si a ra tuah? tiah a nu kha a sut. Cule a nu in kha mi kha panteh na pa ka lo ti theu mi cu, tiah ati. Na theih zo ruangah ka lo sim law law ding, na pa kha tih hlah, hua hlah a lo duhdawttu, a lo hring tu le a lo cawmtu asi ruangah na duhdawt ve pei, tiah a nu in, thu a sim.\nA fapa te cu a mang a bangtuk thlang, ziangah ka nu nang le kei cu, milai kan si ual, na pa I ti mi kha cu, ramsa a si ual, ziangtin so khai Kiosa ramsa pi cu ka pa asi thei ding? tiah ati. Cule, A nu in, na nu ka si hi, keimah in na pa cu zo asi ti cu ka thei fiang asi, Na pa taktak asi ko, tiah ati. Cutikah an fapate cu mangbang le khawruah har in a um. Ramsa ih fapa maw ka si, tiah a thinlung a buai rero ko.\nAn fapate cu kum 8 a kim ihsin, a nu in a hruai ih khawsung ah a lenpi theu. Khawsung Lamzin kap ih an hlon mi ca hnah tla tete an sarih, a nu in a fapate cu ca a zirh theu ih ca siar tla a thiam thlang. Voikhat cu khawpi sungah an nufa in an leng. Cule lamzinkap ih an hlon mi News paper an sar ngah, an siar tikah cuih ram uktu an siangpahrang ih thuthannak ca a rak si ngelcel. Ka ram sungah hin Kiosa huaisual mi deh hmang a um, minung ti lo, rannung ti lovin a deh ring ring in siatsuah tamtuk zo, tuini tiang kan that thei lo, a that theitu nan um asile ka siangpahrang tohkham ka lo kian ding a si, ti mi thuthannak ca a rak si. Cuih thu than cu an theih tikah:-\nA fapate in, Cuih ramsa huaisual cun mitampi a deh zo ih a siatsuah sin sin asile hivek cu a tha lo asi. Keimah in cuih sahrang Kiosa cu ka conkiang thawn ka do pei ih ka sai that ding. Ka that ngah thei asile Siangpahrang tla ka siphah thei dingih, kan nufa hrangah a tha ding asi, a nuam tla kan nuam deuh ding, ka nu, tiah a ti. Cu le a nu in, ka fapa thu ka lo sim ding thaten ngai aw. Hi ram sa huai sual an ti mi hi, na pa sokhaw asi. Na pa cu na that thei lo ding, mah hring tu pa rori thah cu na hrangah a a tha lo sokhaw. Cubak ah na pa ih vun cu kahpa thir voithum erlet ih tuah mi a hriam ngaingai mi thalfang lawngin a sun tlang thei. Thal menmen ih sai tlang theih asi lo, a vun a haktuk tiah ati. An fapate cu kum 14 a kim ve thlang, cule a pa thah nak dingah kahpa thir cu voi thum tiang a erlet hnuah Conkiang /thal hriam ngai ngai cu a tuah.\nConkiang a tuah ngah hnuah, khawpi sung ah a feh ih Siangpa hrang bawipai hnenah, “na milesa leh na ran nung pawl a lo deh sak ih a lo siat suah rerotu sahrang Kiosa cu kei mah in ka that thei ding, ka that ngah thei asile thuthannak na tuah cia mi vekin, Na siangpahrang tohkham cu ka lo kian tengteng ding tiah thu i tiamkam thei pei maw? Tiah a va sut.\nCutikah Siangpahrang bawipa in ka ralkap tampi hmanin an ti ngam lo, nang vek nauhak men in ziangtin so Kiosa cu na thah thei ding, I ra hnaihnok duh hlah aw, a rak ti. Curuangah tlangval pate in I zum lo maw si? Ka thalsai thiamzia hi rak zoh hnik a ti ih, van ih a zuang lai mi vate kha siangpahrang ih mithmuh ah a sai thlak. Hi tivekin Kiosa huaisual cu a zakvar ah conkiangin ka sai dingih ka that theituk ding asi ati. Siangpa hrang in a thalsai thiamzia a hmuh tikah a rinsan thlang ih sahuai Kiosa cu na that thei ngai asi ahcun na duh vekin thu ka lo tiam kam asi. A rang theibik in va that aw, tiah ati.\nSiangpahrang in tlangval pate cu a ralkap 300 thawn sahrang Kiosa hawl dingin thu a pek ih a fehter hai. Cule tuupi sungih Kiosa umnak an thlen tikah tlangval pate cun, Kiosa huaisual pa (a pa), ramsa ei ding tampi na nei ko, ziangah si mi nung le rannung na deh? Ziangah mi tampi na siatsuah, mi nun thaw lo pa ra suak aw, na ngam le ra suak aw, na thih a cu asi, Tuisun ah keimah in ka lo that dingih na sa kan lo ei ve ding, a ti ih, a au hnawh ciamco.\nA fapa ih ngiarnak aw a theih tikah Kiosa cu, a thinheng tuk ih a ra suak ngai ngai. Amah thah a tumtu, tlangval pate kiang a thlengih a zoh tikah amaih fapa a rak si ti kha a thei tikah a riah a sia ngai ngai. Ka fapa cu ka ral ah a cang zo asi hi a ti ih, a hoha le a tinsau hriam pipi tla a suah ih a huk a hrum , hro a suangih a fapa cu deh tumtaktak vekin a ngiar ve. Asinan a duhdawt mi a fapa a thih ding cu a siang taktak lo ruangah a deh duh lo. A fapa khalin a nu ih thusim mi a vun mang salih a pa thal ih vun saithat ngai ngai ding cu har a ti. An ngiar aw rero men, an that aw taktak duh lo. Tawkfang a rei in Kiosa kha a tlan hlo.\nRalkap 300 rual cun tlangval pate cu Siangpahrang inn ah an tlunpi ih, hipa hin Kiosa cu a that tum taktak lo asi, an ti. Siangpahrang in a sut tikah a vun a nem nak a zakvar saifuh ka tum ih a remcang thei lo ruangah asi tiin a let. Cuti asile thaisun ah va beisal aw ati. Ralkap fei le nam keng 300 thawn an va feh lala ih Kiosa cu an va ngiar sal. Kiosa le tlangval cu an ngiar aw lala. Kiosa khal a thin a hengtuk nan a fapa thah cu a siang taktak lo ih, a fapa khalin ka pa ka thah le ka nu a thin a naa tuk ding ti a ruat phah ruangah a thinlung a buai. Curuangah thal in sai remcannak a hmuh khal le a sai duh lo, tawkfang nawn an ngiar awk hnu ah Kiosa cu a tlanhlo leh sal. Hi hi a voi hnihnak asi.\nTlangval pate cu Siangpahrang hnenah ah hruai leh sal ih, ralkap pawlin hi tlang val pa hin sahrang Kiosa hi a that duh taktak lo asi in kan hmu tiah an report. Cuih thu a theih tikah an Siangpahrang bawipa cu a thin a hengtuk ih tlangval pate hnenah, “ a that duh taktak lo asi an lo ti” ziang ruangah kei le ka ralkap hi zat hi, in ra hnaihnok? Thaisun ah nan va hawl sal pei ih na that duh lo ih Kiosa na tlan hloter leh sal asile ka ralkap pawlin na hngawng an lo tan ding, na sa khal an lo candarh thluh pei ih hramlak vate rawl ah lo tuah hai seh, tiah ati.\nA fapa in a pa a that:\nSiangpahrang ih thupek vekin tlangval pate le ralkap 300 cu a thaisun ah tuupi sungah an feh lala ih sasual Kiosa cu that dingin an va hawl sal. Kiosa sual umnak an thlen in tlangval pate cun mi deh hmang minung sa ei, mi nun thaw lo pa, mi nunnak siatsuah thluhtu sasual Kiosa, ra suak aw tuisun cu lo that taktak thlang dingin ka ra asi. Na ngam ngai asile ra suak sal aw, minung le ramsa na deh ih na ei vekin na sa kan lo ei ve thlang ding, ra suak aw a tu ah, a ti ih, a va hro ciamco. Kiosa sual khal cun cu lawm man cu, ka fa khal siseh la, ka dim nawn lo pei, ka deh lo asile amah in thah i tum taktak asi hi, ka deh ve mai ding ti’n thu thencatnak a rak tuah fel ve ih a aw neih hmuahhmuah suah in a paw a kiau a huk a rak phah in a fapa cu deh ding in a va pan ve pan lo maw. An ton-awk ve ten thungai thlak in an bei aw thlang. Kiosa in a fapa cu deh dingin a zon hnawh ciamco, tlunvan ih a khir laifang ah a fapa in a conkiang hriam ngaingai in Kiosa ih zakvar (a vun nonak) fangah a sai ngah. Sahrang Kiosa cu a fapa parah a ning a naa tuk nan a fapa a duhdawttuk ruangah kei cu ka tar zo, ka fapa cu a no lai, ka fapa a thih hnakin kei mah ka thih le a tha sawn ko ding timi zawnruahnak a nei sal ruangah tlansan men loin a zakih thalfang a lut hnu khalah a khir a dop, hro a suangih tual a cai ciamco. Curuangah a zakih thalfang a phun aw mi cu leiah a sawh ngah phah phah ih a pil thuk sinsin, thalin a lung a sun ngah tikah Kiosa cu a thi ta pan lo maw..\nA pa thattu siangpahrang ah a cang:\nMid eh hmang Sahrang Kiosa huaisual cu, kum 14 asi mi tlangval pate in a that ngah zo asi ti thuthang sim than dingin ralkap pakhat cu ralbawi pa in siangpa hrang hnenah zamrang zetin a thlah. Cuih thuthang tha an theih tikah Siangpa hrang bawi pa cu a lung a awi tuk ih, mipi pawl a ko khawm ih cuih tlangval pate hmuak dingin leh sunlawih upatnak pek dingin puai ropitak a tuahter.\nCule Siangpahrang in mipi hmaiah thu a sim tikah Thuthannak ka rak tuah zo vekin tlangval pa hnen khalah thu tiamkamnak ka tuah zo asi. Kan ram mipi le kan rannung pawl deh ih siatsuahtu sahrang Kiosa rallian lak ihsin in runhim theitu hi tlangval pa hi, Ka siangpa hrang tohkham kian dingah ka lung a kim asi ti thu a sim. Ka ram sungah hi vek mi raltha le mi rinsantlak mino kan nei hi kan himnak asi ruangah sunlawih upatnak pek tlak rori asi ti thu khal a sim. Asinan kan ram dan vekin kum 17 a kim hrih hlan sung cu Siangpahrang hnatuan dan training pek asi hrih ding. Kum 17 a kim veten amah hi kan siangpahrang thar a si ding asi, tiah ati.\nKum thum a rei hnuah, Tlangval pate cu kum 17 a kim tikah an siangpahrang bawi pa in a lal tohkham a kian ih a ropitnak a lal lukhum khal a khumter. Cuih ni ihsin Tuupi sung lungpuk sungih a rak um theu mi Kiosa cithlah amaih pa thattu tlangval pate cu MYANBARAMAR ram uktu siangpahrang thar ah a cang. Kioasa hman a neh theitu uktu siangpahrang thar kan nei an ti ih, MYANBARAMAR ram mipi pawl cun an siangpahrang thar cu an rinsan in an lawm ngai ngai.\nPa thattu Siangpahrang thar a ngawr:\nAsinan an Siangpahrang thar tlangval pa cu, Siangpahrang tohkham a luah ni ihsin a tha a zawng, a rawl ei kaa a thaw thei nawn lo, zan ah ihhmu thawten a itthat thei lo, a thinlung a buai ih rawl thaw thaw sii thatha an pek khal le dam thatlam a pan thei dah lo. Cuticun siangpahrang asi hnu kum 15 sung khumbet in a na ngawr ringring. Cutiih a ngawr ringring ruangah siang pahrang asi nan Nun hnangamnak hrim hrim a nei lo, thinphang le cautak in tawlcar duah do in a um ring ring. Zankhat cu a itthat laiah a mangah Lasi fala in thu a rak sim. Na dam thei lonak, na ngawr nak san hi, na tuah lo ding mi thil tha lo tak, rak tuah dah mi na neih ruangah asi. Awlte ih tidam theih na asi lo, dam le hnangamte ih um na duh asile nan puithiam sangbik (pol pu) hmangin I rak sut awla fiang ten ka lo sim ding, ti’n Lasi fala in, a rak ti.\nA thaizingah cun a tho ih, zan a mang ih a theih mi thu kha a vun ruat, cule a tlang suak upa pawl a sim. Siangpahrang thar cu dam a duhtuk ruangah an Pol pu cu a ko. Ka dam theinak dingah ziang ha kan tuah ding, kan Khawzing (an pathian) hnen ah I sutsak aw ati. Cule an Pol pu cun an khawzing hnenah kan siangpahrang a dam theinak dingah ziang so kan tuah a tul? Zangfahten a natnak san le a thawidam dan ding in sim hram aw, ti’n Pol pu cun thla a camsak.\nSiangpahrang a ngawrnak san an sim:\nAn khawzing in Pol pu hnenah, a sim mi cu – nan siangpahrang a ngawr a natnak san cu, a pa a thah ruangah asi. A pa cu minung asi lo, Kiosa Lalpa asi. A pa a riah a rak siatertuk ruangah ka fapa in I thei seh ti a duh ruangah a pai thlarau in a natter mi asi, ati. A pai thlarau a lung a awiter asile a dam ding, a pai thlarau a lung a awiter lo asile a dam thei nawn lo ding a rak ti. Cule an Pol pu cun siangpa hrang bawipa na natnak san le na dam theinak ding cu kan khawzing in I sim ko nan, ka lo sim asile ka parah na thinheng pang ding ka duh ve lo ruang ah ka lo sim ngam lo pei tiah ati. Cule In sim ko aw, ziangvek thu asi khal len na parah ka thin a heng lo ding, ka damnak ding asi ahcun tuah dingin kan khaw zing in na hnen ih a lo sim, a lo fial mi pohpoh cu ka tuah thluh ko ding, tiah thu ka lo kam asi tiah siangpahrang bawipa in ati.\nCule Pol pu in Cuti ih ka parah na thin a heng lo ding asile ka lo sim ding ati. Kan khawzing pathian ih in sim dan vek asile na pa hi minung a si lo ti aw? ati. Aw, a dik. Cuih na pa cu nangmah in na that asi maw? ati. Cule siangpahrang khal cun a pheh ngam ve lo. Aw asi ko, a hlan ih minung le rannung deh hmang ram sung tibuaitu sahrang Kiosa Lalpa ka thah mi kha ka pa a si ko tiah a sim. A sir-awk thu khal a phuang aw. An Pol pu in a simsal mi cu, na pai thlarau hi na parah tuisun ni tiang a ning a hang, a riah na siattertuk ruangah na pai thlarau in a lo natter a si. Dam na duh asile na pai thlarau na ti lungawi hmaisa a tul a si, tiah a sim. Cu cu na damnak ding lamzin umsun asi, tiah ati.\nSiangpahrang in a pai thlarau ngaihdam a dil:\nCutivekin Kum 15 sung A ngawr a na ringring mi MYANBARAMAR ram Siangpa hrang cu an Pol pu ih thusim mi a theih tikah a nu ih thu a rak sim dahmi kha a vun mang. Oi maw, Ka nu ih thu I rak sim mi kha awih loin, mi dang zo hmanin in thei dah cuang lo ding pam timi ruahnak siavatak nei in ka pa (Kiosa Lal) k a rak that kha, keimaih hrangah thil tha lo tak ka rak tuah asi hi maw, ti a vun theisuak aw ruangro. Cutikah a thin lung kekkuai in a sir awk thu, Puithiam hnenah asim. Cule an Puithiam in Siangpahrang bawipa na thinphang duh hlah, na pai thlarau ti lung awi dan ding khal kan khawzingin in sim zo sokhaw, ati. Ziangtin? Na pa, Kiosa ih zuklem (zuktuh) tumpi (2) in na tuah pei ih, kan biak inn (pagoda) hmai ah, Ni suahnak lam hawi in pakhat na ret pei ih, a dang pakhat kha Ni tlaknak lam hawi in na ret ding, cuti ih na tuah asile na pa na rak thah laiih a diremtu mipi pawl khal in pagoda an feh tinten na pa ih zuklem cu tihzah upatnak an pek ding. Cutiih na tuah asile na pai thlarau cu na parah a lung a awi sal dingih na dam mai ding asi, tiah an polpu in a ti.\nAn polpu (Puithiam) in a sim vekin a pai zuklem tumpi (2) tuah ding cu a lung a kim ih Siangpahrang cun a ram sungih kut themthiam pawl a ko, zamrang ten a pa (Kiosa Lalpa) ih zuklem cu atuahter. An tuah theh veten an pagoda (biak inn) hmai ah, Ni suah nak lam hawi in pakhat, Ni tlaknak lam hawiin pakhat an ret. A pa Kiosa an thah lai ih a diremtu a cam a riamtu mipi pawlin a tuah cun pagoda an feh tinten cuih Kiosa zuklempi cu tihzah upatnak an pek ciamco thlang. Cutiih an tuah hnuah cun a pa (Kiosa) ih thla rau cu a fapa parah a lung a awi sal ih ruangah a fapa ih ngawr natnak hmuah hmuah tla a dam tha lel lel sal. Cuihhlei ah Kiosa cithlah MYANBARAMAR ram siangpahrang ngawr cu a pa ih thlarau in mal a sawm sal ih Siangpahrang caktak le ropitak ah a cang pan lo maw.\nMiphun hrekkhat leh Sakhua biaknak hrekhat pawlin Kiosa zuklem an ngaisang em em ih Pagoda hmaiah an ret theunak san hi, Hi mi siangpahrang pa ih san ihsin an rak thawk mi asi an ti. Hi MYANBARAMAR ram KING ih nun ram ah a rak thleng dah mi thil pawl hi, Buddhist pawl cun an Pathian ropit sunlawinak dingah leh an miphun cawisannak dingah an khawzingin huham a langternak thilmak ropitak asi tin an pom tlat asi.Cuihhleiah Nulepa riahsiatnak tuah hi, thil tha lo tak malsawm dawn lonak, farahnak, nat sia ih natnak ngawrnak, santawinak, sal ih tannak asi ti’n milem biaknak sakhua betu pawl a tam sawn in an zum hnget asi.\nAn nu leh pa, tihzah upatnak an peknak san :\nMYANBARAMAR pawl cun an nu le pa kha, mit hmuh theih kan pathian an si ti in an ruat thluh ih an pathian tlukin an tihzah ngai ngai asi. Buddhist sakhua a betu pawl cun nu le pa tihzah upat ding leh , an riah siatnak tuah lo ding hi an sakhua thurin tluk ih an ngai poimawh zet mi asi. Nu le pa an riah kan siatter asile kan santawi ding, kan naa ngawr ding, fate tha kan hring thei lo ding, kan farah ding bakah kan thih tikah uico,sihte le vok..tvk ah dinkhmun siatak ah kan suak sal ding, ti hi an zum dan asi. Curuang ah Kawl, Kala le milem a bia mi miphun dang pawl khal hin an nulepa riahsia ter tu si an duh lo, a lungawi tertu si ding le an malsawm dawng ngahtu si ding hi an zuam awk bik mi asi. Nu le pa riahsiater tu pawl cu pathian camsiatnak an tuar ih an hmui ngil thei lo, an nun lam a tluang thei lo an ti. Milem bia Kawl le Kala pawl hin an nu le pa an tihzah in an upat thiam ngaingai. Lai mi Kristian pawlin kan tluk lo nasa a bang.Kan zir a tul ding mi a si hi.\nNu riahsiater khal an tih:\nKalay myone ah Kawl nuhmei mi lian tak pakhat a um ih fapa tlangval pakhat te a nei. A fapa cu kum 24 hrawng asi, hmel thatak fimzet ca thiam le mi feltak asi. A nu cu a tar zo, A fapa in Lo kaupi a tuah ih a nu cu a cawm, an lian ngai ngai. A nu in Chin fala hrim hrim na leng lo pei, an lo bum ding tin thu a sim theu.\nVoikhat cu a fapa kha a rualpi pawlin an sawmtuk ruangah Chin fala an leng, cuih Chin fala khal cu a hmel a tha a mawi tuk ve mi asi. An hmuh-awk veten an mit fang a tong aw, an uar aw ih a duh aw hngal. Cuih thu cu a nu in a theih tikah a fapa a mah cawm tu rori cu a ko ih a hmaiah a toter. Ziangruangah Chin fala na leng lo pei ti’n thu ka lo sim mi na thlun duh lo? Ka riah I siatertuk asi. Curuang ah Na suahnak ka taw ka lo hmuh ding maw, Caw sawr fung parh theh ko in ka lo thawi ding ha, na duh duh hril aw, ati. Kawl dan ahcun a nu in thinhengin a fate a zah mawh a hmuh hrim asile a camsia tinak asi.\nA fapa kum 24 mi cun, ka nu na parah thil ka ti sual ti ka thei asi, zangfahten I ngaidam maw. Caw sawr fungin na duhtawkin I thawi sawn aw, ati ih zangfah a dil ciamco. A nu in a fapa ih zaang cu thidup lang theh ko a thawi, a fapa cun a nu kha kamkhatte hman a sawn ngam lo, a tuar cuahco men.\nIn zirh duh mi:\nHi thuanthu ih in zirh duh mi cu kan nu le pa in kan hrangih thutha an thiamtawkte ih in sim mi hi zianghman ah siar loin, kan maih duh dan dan ih kan um asile kan nu le pa an riah kan siater thei asi. Nu le pa riahsiatter cu hi thuanthu ih kan hmuh zo vekin hmuingil lonak, nun khaw ong ton lonak, hlawh tlin thei lonak, natsia in ngawrnak, santawinak asi tiah, miphun u hnampi pawlin an zum ih an nu le pa tihzah upatzet in an um. Cutivekih nun cu malsawm dawn nak asi ti thu in zirh duh mi asi. Nulepa lungawitertu si tum cio uh si.\nWriten by KT Sui Lian, Melbourne 29.08.12\nCanganmi hrangih Cangan Ding\nChin Calai Thleng Danglamnak\nKEIMAH LAIPA SING NGE\non September 4, 2012 at 12:01 pm\nLungawi um zet, cahram tha zet a si. Kan lai mi hin nu le pa’i duhdawtnak kan theithiam lo zet ih an siatnak lawng te kan hmu theu – kan duh mi tuah ngah lo ruangah a poi ngaingai. Cawn thlak nun rori a si. Kan Bible khal ih in zirh mi a si ko.


Yangon Ih Mopuainak Hmun Le Meisa Zung Ah Bomb A Puak Ih Thi Le Hriam Tuar Um – Vapual Auaw\nTulai Myanmar ramsung hmun tinkim ah bomb puak thuhla theih ding a tam ih ,May 25, tuini khalah Yangon hmun 2 ah bomb a puak. Hmaisa sawn cu Yangon Shwepita meisa zung ah a si ih neta sawn cu Yangon Thinangyun ah a si.\nShwepita meisa zung ih bomb puak cu zinglam nazi 10 hrawngah a si. Bomb puak ruangah hriamhma tuar an um ih ralkap pawl an thlen cin ruangah cazin felfai in theih man a silo. Meisa zung ahcun meisa man pe mipi tam lai caan a si ih a kiangkap ah palik le ralkap duty an um ringring nan,bomb a puak thotho. Zoin a puah timi cu theih a silo ih rinhlelh kaihmi khal an um hrih lo.\nSun nazi 12 hrawng khalah Yangon Thinangyun myone Zeya thukham zin ih mopuai lomnak hmunah bomb a puak bet. Bomb puak cu mo laksawng pek dingmi tuamnak sungah tel tiah rel a si ih bomb ruangah Monu a thi ti ih an relmi cu neta ah a thi felfai tiah theihfeng a si.\nKiangkap um pakhat cun “Bomb puak awn cu a ring tuk lawmmam ih hriamhma tuar pawl cu sizung an fehpi cih. Zoh kan tum nan,ralkap pawl an thleng cih ih kan feh ngam lo. Dalan thawn pehparawknak a nei tiah theih a si. Monu a besia tuk tiah kan thei ih hrekkhat cun a thi tiah an rel. Neta ahcun a thi felfai tiah theih a si,” tiah a ti.


MARTIN LUTHER KING JR HOLIDAY THUCAH - Hre Mang\nMARTIN LUTHER KING JR HOLIDAY THUCAH\nREV. MARTIN LUTHER KING JR. HOLIDAY THUCAH!\nRev. Martin Luther King, Jr. ih tongkam malte:\n1. Ziangtik can khal hi thiltha tuah nak hrangah cun cantha asi hringring.\n2. Thim in thim a dawi suak thei lo; eng lawng in a dawi hlo thei. Huatnak in huatnak a neh thei lo; duhdawtnak lawngin a neh thei.\n3. Hmunkhatkhat ah dik lo nak cun hmunkipah diknak a siatsuah asi.\n4. Duhdawtnak nunpi dingin kan tiamkam aw zo a si. Huatnak cu a phur a rit tuk.\n5. Thil thupi buaipi loin daiten kan tosan men ni ihsin kan nunnak cu a cem tawk asi.\n6. Zumnak timi cu karbak a cement tiang hmu cia lo khalin zumnak in karkhat hnu karkhat kar asi.\n7. Ngaidamnak timi cu a cangcang ah tuahmi asilo. Catbang loin nunpimi lungput sawn asi.\n8. Nunnak ah a thupi tukmi le catbang loin thusuhnak cu ‘Midang hrangah ziang na tuah”? timi asi.\n9. Thinlung thiang zetin theihlonak le sung muril atnak hnakin leitlun ah tihnung a um lo.\n10. Rei lo te sung sunnak cu kan cohlan thei atul, asinan a tawpnak hrang ruahsak kan hloh dah lo asi.\nJan , 2007:\nMartin Luther King Jr. cu Jan 15, 1929 ah a suak. A nauhak lai ahcun miphun thleidan awknak ruangah USA ramah midum le mirang tlawng pakhatah kai khawm a theihlo, Bus pakhat sungah totlang a theih lo, rawldawr pakhat sungah totlang a theih lo. A nauhak laiah Atlanta khua ih a ummi midum tlawngah ca a rak zir. Phunhra a awng hnu ah 1948 ah Morehouse College , midum tlawng thotho ihsin B.A. degree a rak ngah. Cuisin Corzer Theological Seminary, Pennsylvania ah Bible tlawng a rak kai. Bible tlawng ahcun mirang pawl thawn an kai tlangih an class ah student president ah an rak hril. 1951 ah B.D. degree a rak ngah. Cuisin scholarship a rak ngah ih Boston University ah PhD a rak zir zawm ih 1955 ah PhD a rak ngah. Cutawkah midum fala mawite, Coretta Scott a rak tawngih nupi a thit hnu ah fapa pahnih le fanu pahnih te an nei. Martin Luther King Jr. cun a pa’I pastor tuannak kawhhran Ebenezer Baptist Church ah assistant pastor in a pa a thihtiang a rak tuan.\nKum 1954 ihsin Dexter Avenue Baptist Church , Montgomery , Alabama ah pastor a tuan thawk. Pastor a tuan phah in “Advancement of Colored People” timi pawlkom member a rak lut. 1955 ihsi thawk in US ramih midum pawl nautatnak pawl do in midum pawl milai canpual hrang sualin hotu a rak tuan thawk. Mipi tampi hnenah hmun dangdangah feh in thu a rak sim. 1955 ihsin US cozah hnenah duhlonak an langternak (sandahpiahnak) ah ni 382 a rei. December 21, 1956 ah US Supreme Court in “midum le mirang thlei dan awknak (segregation) dan kha constitution thawn a kalh aw” tiah an rak phuang suak. (“US constitution cun “All men are created equal” ti asinan nunau, mi farah le midum pawl cun hril awknak ‘national election’ ah vote an rak thla thei lo, midum le mirang tlawng hmunkhatah an kai tlang thei lo, bus le rawldawr pawl khalah midum le mirang bus pakhat le dawr pakhat to tlang theih asilo. Midum pawl cu mirang pawl sal an rak si dah ih mirang pawlin an rak ten ruangah an thleidannak a rak si. Cutin duhlonak an langter laiah Martin Luther King Jr. cu hotu a rak si ruangah mirang pawlin a innah bomb an puah, hronak a tong, palik in an kai, thawngah an tlak, cutincing cun midum pawl hotu dinhmunah a lar so vivo. 1957 ah Southern Christian Leadership Conference ah hotu ah an rak hril. Himi pawlkom hin milai canpual, dingnak hrang sual dingah dinmi asi. Kum 1957 le 1968 karlakah Rev. Martin Luther King Jr. hin peng 6 milion (6 million miles) tluk khual a rak tlawngih voi 25,000 tluk thu a rak sim. Mipi pumkhawmnak ah diklonak le midum nekcepnak do in tawn khawmnak hmun kipah a feh ih thu a sim vivo. Cumi can lai lakah cabu (5) panga le cahram ziangmawzat a ngan fawn. Birmingham , Alabama ah mipi pumkhawmnak ah duhlonak langternak arak hoha tikah mi 250,000 tluk Washington DC tiang an feh ih cutawk ah a thusim mi “I have a dream” (Sunmang ka nei asi) thuthlangpi hmang in thu a rak sim. President Lyndon B. Johnson in president a ngahnak ding hrangah campaign a rak tuahsak fawn. Voikul (20) lenglo kaih a tuar ih voili lenglo velh a tuar, upatnak laksawng pali a ngah, Time Magazine in kum 1963 Man of the Year ah an hril. Midum pawl hotu lawng si loin leitlun khawmualtin ih upat tlak mi dinhmun tiang a rak thleng. A kum 35 a kim tikah Martin Luther King Jr. cu Nobel Peace Prize dawng tu hmuahhmuah lakah kum no bik si in upatnak laksawng pek a rak si. Noble Peace Prize na ngah asi ti an sim ve ten, a sum ngah ding mi $ 54, 124 cu “milai canpual mi zapi in zalen zetin an hmuh thei nak ding (Civil Rights movement) hrangah ka thawh ding asi” tiah a puang cih. Pastor asi ih a lian ciamco lo. April 4, 1968, Memphis, Tennesse state ih hnawmhlawn hnatuantu pawlin milai canpual zalennak an hmuh theinak ding hrang ah a cozah hnenah duh lonak langter dingin an timtuah rero lai, a umnak Motel room baranda ah a ding lai kha an thah ih a nunnak in leitlun a suahsan ta.\nCuvekin kan ram le mipi pawlin an tuar laiah, kan ramah zumtu mi malte, milion hman kim lo lakah kawhhran member cuh aw aw in siseh, lamtang tuah aw tahratin maw, thuneihnak sete cuh aw in maw, ‘o’ le ‘aw’ tivek thu ah eltai aw tahratin maw, mimal el tai awknak, huat awknak ruangah zumtu tefa vangnau lungawinak kan siatsuah lai ding maw? Huat awknak karhzai ter tu, thatnak duhsak awknak ruang si loin relsiat le thangsiat awknak, thuphan puh awknak, thuanthu tha lo midang thinna ter tu hmang tahratin thusia fah awknak,huatnak thlaici tuh rero in sual cituh tuh nak le zumtu thinlung thenthek awknak thlarau sual nathrik, milai thusia (social evils) pawl do ngam dingin a ding ngam tu pastor an um maw?\nRev. Martin Luther King Jr. cun, Thuthlunghlun san lai ih prophet pawl bangin USA ram uktu pawl le mirang pawl tuah diklonak, miphun thleidannak, milai canpual nekcep awknak pawl cu a do. Anihcun Dexter Avenue Baptist Church, Montgomery, Alabama ah PhD degree thawn nuamnung zetin pastor tuan men hnakin a nunnak cu a miphunpi, midum pawlin zelennak le rualran ten milai canpual an cen ve theinak ding hrangah pek hi aman sawn ti ah a ruat ih a nunnak a rak thap ngam ruangah US ramah midum le mirang thleidan awknak cozahdan pawl cu siatbal asi ih midum le mirang pawl cu bus pakhat, rawldawr pakhat, tlawng pakhat ah canpual bangrep ten an to tlang thei. Cucu Rev. Martin Luther King Jr. in mang in a rak man ih a mang man mi hrangah nunak a rak pek, ” Nikhatkhat nini ahcun mirang le midum pawl bus pakhat sungah, tlawng pakhat ah le rawldawr pakhat ah rualpi vekin an to tlang lai ding asi” tiah mang a rak man ih a thihcilh mi cu tuini USA ramah a cang taktak asi. Pastor Martin Luther King Jr. in midum le mirang rualran nak a thlang lai dingmi hrangah “Sunmang ka man asi” ti ah thu a rak sim dah nak hmun ah USA President thar, midum le mirang pawl lubik ah hotu bik dinhmun la in thu a runsim sal taktak tikah thuanthu Pastor Martin ih sunmang cu a takin tuini ah a thleng asi ti cu leitlun zapi hmuh asi.\nLaimi zumtu, pastor, le kawhhran hruaitu pawl, leitlun thuanthu in kan ram le miphun hi tilian bang in a fen rero laiah tisia in kan miphun sinak dingnak le diknak hi fen hlo tahratin kan miphun a siatsuah lo nak ding hrangah kan zate’n tuanvo kan nei asi! Zo a ding ngam ding?\nOnline siar theih nak: http://chinlandtoday.info/pastor-martin-luther-king-jr-hnen-ihsin-laimi-pastor-pawl-zir-ding/


MAH Nih Dirh Mi Kawlram Ramkhel Party 30 Tluk Ton Nak Ngei Dingin Biachah Nak An Tuah Than – Chintanbo\nCu caah tutan tonnak ah ANP cu kan i tel kho lo” tiah a chim. Shan National Devolopment Party zong nih kan kai kho lai lo tiah an chim.NSPNC cu ralhrangbu nih tukum February thla ah a dirhmi a si i Bochohci Ya Pyih nih a hruaimi ralhrangbu daihnak tuahtu committee a si.\nSagain ramthen, Htee Chaing myone , Maung Gone khua le Nickel tuahnak Company karlak, Yi Poh timi thlanmual ah Brigade-33 tazeih benmi uniform a hruh mi ralkap pawl ih ruang, ruang 17 rori an sar thu theih asi. Ralhrang ralkap pawl ih ruang a si le si lo fiangten an theih duh ruangah mipi humhimtu PDF lamin ralkap pawl ih ruang phumnak cu lai in zohfelnak an neicih.\nHi ralkap pawl ih ruang 17 an hmuh mi pawl hi khui tawk hmun, ziangtik ih an doawknak ah a thi mi an si ti cu felfai in theih asi hrih lo, hi tawk hmun kiangkap, Htee Chaing myone sungah siseh Htee Chaing khua sung tiang khalah ralhrang ralkap pawl le PDF karlak ah hin doawknak a rak suak theu , PDF lam cun khuasung ih a um mi ralkap palik sakhan khal an rak kap dah asi.\nCun Sagain ramthen, Pinlebu myone, Wan Be Inn timi khuaih um mi U Tin Phe tei sungkua in an inn ih an tuah mi dawr le U Myint Kyaw ti pawl ih inn cu Min Aung Hlaing ralkap Bridge-33 ih an luhcilh hnu an duh mi thilri an la, cuitlun ah khua dg khalah khuasung mi pawl neih mi thilri pawl khal duhduh in an laksak theu thu khal theih asi.\nDipeyin myone, Ung Ta Pin khua le Bagan khua karlakah khuasung mi pawl thilri siatsuah tu le ruksak tu ralkap pawl cu an ra kirsal lamah mipi humhim tu PDF pawl cun ralkap pawl ih motor cu tum 2 rori bomb thawn an rak puah nak ruangah ralhrang ralkap pawl lamin mi 12 ai mal lo an thi tiah PDF lam thu an suah dan vekin theih asi.


Tuluk nupinu pawl nauneihnak kham sak - Chinland Today Media\nMay 21, 2010 5:30 pm·0 comments\nHongkong tikulh ih Tuluk nunau pawl nau pawi le nau neih ruangah Hongkong cun harsatnak a ton thu a sim.\nTuluk ram ihsin nunau tampi cu Hongkong ih nau nei dingin kumtin mi 12,000 hrawng an ra lut ih, Hospital thuneitu pawl cun Tuluk ram (mainland China) ihsin Hongkong sizung ih nau a ra neitu pawl cu 2007 ihsin mi pakhat ah US$ 6,000 tiang a la.\nAsinan Tuluk nunau tampi cun an ram sungah nau pakhat hnakih tam neih lo ding timi ‘State Law’ (hrekkhat ahcun tuni tiang an hmang) cu an tih ruangah Hongkong ah leiba thawn nau an nei theu ih, kum (3) hnu ahcun US$ 19,000 tiang leiba sam ding an nei.\nHongkong nunau pakhat cun sizung umnak dingah nikhat ah US$ 20 hrawng a cem ti a si. Hitivek ih harsatnak a ton ruangah Hongkong cun tui’ hnu lam ahcun Tuluk ram ihsin a ra thlengtu nunau hrangah ‘Public hospital’ ih nau neih a siang nawn lo ding. – dpa\nThuthang Danglam Zet Pawl


PIPU LENNAK CHINRAM AH CNLD BAWI KO HNA SEH, VIDEO – The Chinlung Post\nPIPU LENNAK CHINRAM AH CNLD BAWI KO HNA SEH, VIDEO\nOctober 31, 2020 admin Lenhloi 0\nChinram ah CNLD lal seh. MiPi harin tholaw Tthal Favang Cerlian Ninu tla Thlangkawl ah eng siar mal e, Tlangtin mualtin hring zerzi in mawi e, lung khat Puten Pipu tual lennak, Chin Ram Mawiah Doral a hrang maw. Hnamdang party. Lungkhat pu ih lengza Rem lolen. Party dangdang Party. Na thlatem tuk theu maw hi Chinram, Thangthar nonawn tlaleh nuh,\nNa zatial hun sanlaw Laiparty ah Pheilai hun vawr law, Unity Organization ten. Cungzing Pathian caknak hmang in hmelma doral Hrang hih na Lung Phang hlah maw, Lungkhat puten Nehnak thantar puan Fedaral state hunzar sehlaw. Cungca hramthiam tintian tla lungrualten, Luainim zar Mawi buk an bawm Zing tlai ti um lolen Aipuang fahran in ciapkhem khi hai maw.\nKanvanglai Ni le thla kum hmuahhmuah Kan Tuallennak Chinram hrangah nun hlan in piallei dai thlen tiang a tul khal le kan ruak Lairam khawvel hrangah CNLD. Ramhrang tuartu pial leithuah thum dai zo Pawl hlelh NI um hlah maw. Lungduh Nun mawi (lungthin valpual cuh Nei tu CNLD) (Sakhi a dangah cawnkiang a dangah ti bang) Party dangdang ah vun um cuh.\nLaiparty lungkhat put remlo lungdang nei vun um cuh. ka ngai ngam lo lungthin muril hin e.Lungngainak cuh sumpi bang zing theu hmaseh kian ni a um leh hokhaw hriamhma pi tuar in, rallian hmelma pawl tawng theu hman law. Ttangten to law Tlangtin mualtin khi hun thler law na duhdawt mi CHINRAM ah riang hlei fahran zawn zai te pawl Arpi fa awpbang, naubang hun awi law.\nParbang kan tlaan Chinland par lengleh valrual tlan lungkhat pun in Party Pakhatte CNLD ah um in hun cawi sang uh si law Lairam hi e. CNLD Nehnak Darkhing, Rihlian Darkhing Bang hung thang sial mal law Lairam, Nuisumtual rawnah. THLANG HNUN VAL NO RUAL Leih HNEN in Lairamkhawvel ah hin aw. Vai mang mi bawi tla thirden hun hai sehlaw. Video hIKA HI HMAT LAW NA ZOH KHAWH LAI\nBy Bikte Ed. Credit: CNG\nJCB KAN CAWK TIKAH AN MAH KHUA IN LAM CAWH HRAM KAN THOK LAI\nLIAN LUAI BIACHIM CU A FAK TAKTAK E, EK INN HMANH ASA KHO LO DING PARTY


NUG fimkhurlo ruangah Hramlak ih Ralkian pawl in an tuar phah thluh | Falam Online Media\nNUG in thusau ruat loin Lay Kay Kaw ih ralkain pawl bomnak an va pe thu siseh, PDF pawlin ṭulsammi tete bawmnak an nei lai zuk le thu pawl an tarlang ruangah ralkian pawl umnak cu SAC ralhraang ih siim an tuar tiah theih a si.\nDecember 28 ih Ministry of Defence – NUG thusuahmi ah ralhraang SAC ralkap pawl ramnornak ruangah KNU tatmaha 6 hmunram pawl ah ralkian 10000 luan an um thu an tarlang.\nCuhleiah KNU le SAC ralkap doawknak an cawl sungah Taiwan ihsin ralkain mipum 1000 deih bomnak a thleng mi cu NUG cozah ṭuanvonei mipakhat le PDF ralkap pawl in ralkian pawl umnak ah an va pe tiah ca an thlah ih zuk ṭhenkhat khal an tarlang cih.\nCuih cathlahmi le hmunram zuk pawl hnungzulin ralhraang SAC ralkap pawl in an va siim ih, ralkian pawl cu thih le nun dinhmun thlengin an tlanhlo thluh ti a si.\nMinistry of Defence – National Unity Government of Myanmar FB cahmai ih zuk an thlah veten ralkain pawl hrang ruatin hlon saal lohli dingin mipi lamin dilngennak an nei nan a tu ca kan ngan tiangah cuih ca le zuk pawl cu a keelten a um lai.\nHivek buainak a thleng thei ruangah rampumhuap hriamkai tamzet cun an ralkap zuk siseh an umnak kaingkap zuk le mipi thawn hmuhtonawknak an nei lai zuk tivek pholang lo dingin tlangthannak an nei ṭheu a si.\n← SAC ralhraang in Chin ramri ih khua pawl Urkaang lala\nChin ramri ih sunvu deuh thaw doawknak ah SAC Ralhraang tuar na →\nKalaymyo : Kaphnih lungkimnak in Ralkap le Mipi kaihkhihmi mipum an thlengaw\nApril 3, 2021 April 3, 2021 Ni Hnem Sung 0\nRalhraang SAC ralkap in Phenthlam Langlo raldo dan hmang thok


A Pasal In A Tlansan, Inn Neitu In A Dawisuak Ih An Vakvai – Meifar\nA Pasal In A Tlansan, Inn Neitu In A Dawisuak Ih An Vakvai\nSeptember 17, 2021 admin Lawrkhawm 0\nKayin State, Myawaddy ih um innsang nu pakhat cu a pasal in a tlansan ruangah innluah man an pe thei nawn lo ih inn neitu in a dawisuak. Umnak ding an nei nawn lo ih a fale 4 thawn lamzin ah an vakvai.\nA semsuahnak an khua Mon State, Mudon khua ih tlung a tum nan tlunnak ding sumpai an neih lo ruangah an thinhar mangbang zet. Kiangkap um pakhat in a hmu ih an thuhla a sutfiang hnuah a bawm.\nKiangkap um pakhat in, “September 11, 2021 zinglam ah Myawaddy lamzin kap ah nu pakhat le a fale 4 cu Mon State, Mudon khua feh dingin motor an rak bawh. Motor pawl cu an ding lawk nan motor tonak ding sumpai zianghman an neih lo ruangah zohman in an phur duh lo.\nZanlam nazi 3:00 hrawngah thu ka va suhfiah ih, Myawaddy khua ah mi inn luah in an rak khuasa ringring. A pasal thawn fate 4 an nei, a pasal in a tlansan ih a pehtlaih lonak cu thla 3/4 hrawng a si zo. Inn luah man an pek thei nawn lo ruangah inn neitu in a dawisuak thu pawl in sim.\nA bak in motor to an tum nan zohman in an phur duh lo, curuangah inn ah ka va kirsal ih thosiileng pakhat, ei le in le nauhak pawl ih hnipuan ding ka la hnuah ka pe hai. Motor ka sangsak ih motor mawngtu hnenah 10000 ka peksak, cun lamzin ih an thil leinak dingah tin an kut sungah 10000 ka pe” tin a facebook cahmai ah a tarlang.\nLeitlun Mi Cungcuang Hrilnak Ah Myanmar Nunau 3 An Tel\nPitar Pakhat Cu Kuangkuah Zuar In A Pasal Damlo A Cawm


Riantu Dingih Kawh - Chinland Today Media\nNovember 24, 2009 9:40 am·0 comments\nZiangahtile Mi Fapa hman hi rianmi si loin mi riantu si dingah le mi tampi tlen dingah a nunnak pe dingin a ra a si,” tiah a ti. – Mark 10:45\n– Ezkiel 22-23\nGeorge W. Bush cu American President a ttuanlai ah sim cia loin ramdang ih hnattuantu raalkap pawl hnenah Lungawithusim Ni (Thanksgiving Day) ah zaanriah do hngai dingin a feh. Thuthang laaktu pakhat in, “President in atu le atu rawl mi an do lemlo ruangah mi hrekkhat cun an rawl ei loin ciinken ringring dingmi laksawng ah an ret men ding,” tiah a ti.\nRammi pawl ih hrilmi ram uktu bawi pawl cu mipi riantu an si. Curuangah an hnattuannak thu pawl hi nikhat sungih thuthang thupibik cu a si lo.\nMi tampi cun thinlung takin midang hrangah hnattuan an duh nain mi tthenkhat ih hnattuan cu a ngaingai te’n kan ti asile mah le mah rian-awk, mai’ hrang hlawknak ih hnattuan an si. Himi hi Jesuh ih A dungthluntu pawl training a peklai caan khalah a rak si ve. Dungthlun pawl in Jesuh ih dungthlun hi mi langsar le mi maksak cannak dingah an ruat.\nJesuh in, “Leitlun ram uktu pawl cu an ukmi pawl kha an lal hnawh ih an hotu pawl tla cu thu an nei nasa ti cu nan thei. Asinan nannih lak ahcun hi bangtuk cun a si lo pei. Nanmah lakah pakhat in a tumbik si a duh ahcun nan zate riantu a si pei. Nanmah lakah pakhatnak si a duhtu cun nan zate ih sal a si pei,” tiah a ti (Mark 10:42-44).\nMi kaihhruai daan zirnak hmun ah vei ziangziat hman kan kai khal le hruaitu ttha cu riantu ttha an si hmaisa ding.\nHruaitu dik cun duhdawtnak in mi an hruai ih,\nTangdor in Bawipa an rian;\nAn nunnak ah thlarau rah an rah ding,\nA Thu an karhzaiter ding.\nHruaitu ttha cu riantu ttha a si.\nA Nungmi Kan Ruahsannak


Live Together with Wetland Zuk Pholannak Puaiah Suu Kyi In Tel Pi - Chinland Today Media\nJanuary 28, 2012 3:57 am·0 comments\nIrrawaddy, Myanmar New Shub | January 28\nKawlram khawpi hlun, Yangon, Taw-Win-Hninsi park ih January 27, tlawngkaini nga ah neih a simi leitlun a niamnak ih um tili pawl humhualnak anniversary hrangih an tuahmi ‘Live Together with Wetland’ zuk pholannak puai ah NLD secretary-general Awng San Suu Kyi cun a telpi thu thuthangca in a tarlang.\nSuu Kyi cun, “ Kan umnak ramah a mawi zetmi natural environment an um. Kan humhual lo a si ahcun reilote ah an siatral thluh mai ding. Ram dang ih natural environment siahsuah ansi dan cu zirnak ah hmagnin kan ram natural environment cu kan zohkhen a tul.” tiah a fehkhawtu mipi hnenah fawrhfialnak le tucah tawi simnak a nei.\nHi puaiah Kawlram sungih um leitlun a niamnak ih um tili pawl humhualnak le natural evnvirinment humhualnak thawn pehparawmi cabu 2000 le CD cu humhualtu pawl in a fehkhawmtu mipi hnenah an zem cih. Hi anniversary January 27 ihsin 29 tiang neih dingmi ah zuklatu(photographer) 21 in a dang lam zetmi va te zuk le zuk mak tam zet an zukmi pawl pholannak an neih cih ding a si.\nOxford University Tlawngta Pawl Khalin Pi Suu Kyi Thil Tuahmi Parah Demnak Tongkam Tongsuak\nPi Suu Kyi, Laksawng La Dingin Hawaii Le Seoul Lam Pan


A Facebook A Hlon Ih A Harhdamnak A Ṭha Phah, A Thausia Khal A Tlaniam Thu Pawl A Rel – Meifar\nA Facebook A Hlon Ih A Harhdamnak A Ṭha Phah, A Thausia Khal A Tlaniam Thu Pawl A Rel\nKhuahlan mi pawlin Facebook an rak hmang dah lo nan an harhdamnak a ṭha in leitlun thil thuhla khal an thei thotho. Tuisan cu online san a si vekin zocio khalin Facebook kan hmang thluh, kan hringnun caan tam sawn cu online sungah kan hmang liam ih online cu kan nun ah a bet zo.\nNunau kum 33 mi Brenda Finn cu online sungih milar pakhat a si, lenglam ah phazawngdai a tuah ṭheu. Online sung ahcun harhdamnak thuhla a tarlang ringring, midang hrangah harhdamnak thuhla a post ṭheu nan amai harhdamnak arak siatsuah aw sawn.\nAugust 2020 kum ah kg 95 in a thau cu a beidong tuk, taksa cangvaihnak le ei le in lam khalah a fimkhur zet nan san aum cuang lo. A thinlung neh zettu pakhat cu online ti a thei ih Facebook, Instagram le Twitter account pawl cu veilehkhat ah a hlonhlo. Cutin a hlonhlo hnu ihsin a harhdamnak khal a ṭha phah ih “Ka thausia khal a tlaniam vivo” a ti.\nBrenda Finn in “Facebook, Instagram, Twitter pawlin in tibuai ringring ti ka theihfiang hnu ihsin ka hlonhlo lawlaw. Ka social media pawl hlonhlo cu har ka ti zet ko, asinan thuthluknak ṭha zet ka tuah ti ka theiaw. Mithar vekah ka cang, zingtinten mithar vekin ka tho ih ka hahdam tuk zo” a ti.\nHakha Ah Inn A Kang


Pasal 7 Anei Ih An Duat Zet, A Hrangah An Nunnak Khal An Pe Ngam – Meifar\nPasal 7 Anei Ih An Duat Zet, A Hrangah An Nunnak Khal An Pe Ngam\nNunau ṭhenkhat in pasal pakhat neih khal harsa an ti tuk laiah ṭhenkhat cu rawlei vekin pasal neih cu an awlsam zet thung. Africa, Uganda khua ih um nunau pakhat in pasal 7 anei ih an duat zet, a vahsuah ding asikhallen ke ih feh an siang lo ih kan zawn/phur ṭheu.\nPasal 7 aneih ruangah thiktu khal anei tam ih a hminthang zet, a hmin cu Allman a si ih sibawi pakhat vekin an zoh mi a si. A sam khal a tan dah lo, mithi khal a kaitho thei ih thlarau lam ih an hruaitu a si. Tualsung mipi pawlin Nunau Samson “Female Samson” tin an ko.\nThilti theihnak aneih ruangah khuatlang upa pawlin pasal tampi nei dingin an fial, cutin fa anei tam dingih a thiamthil khal an hlanaw vivo ding ti an zum. Pasal pakhat hnen ihsin fa pakhat lawng anei thei ih tu’ah fate 6 anei zo, a pasal 7-nak a pasal thar hnen ihsin fa anei cing ding.\nA pasal 7 pawl cu inn pakhat ciar a pe ih cutawk ah an um, a pasal 7 pawl cu nupa-sinak khal an khopkham zetin a pe thei ih zohman in an complain dah lo a ti.\nCun, an cakhiarnak khal a thilti theihnak ihsin a tuah thei thu a rel, a pasal pawlin an duhdawt tuk ih a hrangah an nunnak khal an pe ngam. “Ka pasal pawlin in bum ngam lo, an rak rinum lo asikhallen khuahlan kan pupa pawlin mang lam ihsin in sim thei hngal ding” a ti.\nCovid-19 Ih Damlo PDF Ralkap Pawl Cu Mipi Bawmnak Zarah An Dam Ṭhasal\nRalkap Pawlin Meithal An Kap Ciamco Ruangah Chinnu A Thi


Thuthang Archives - Page 3 of 849 - Chinland Today Media\nTuini mipi an tam laifang rori ah Melbourne khawpi ih khawlailinak hmun, Flinder St le Elizabeth St karlak ih mipi fehnak lamzin ah a caklam 70 km/h in mawṭaw a tlan lut ih mi 14 pawl in hliam nazet an tuar ih mi 2 pawl hi sizung thleng in an dinhmun thinphan za in an um. Palik pawl in hi […]\nUS rampi president Trump cun a kaihhruai mi ram hruai lukaitu cabinet pawl thawi lairelnak an neih thok hlan ih thlacamnak an neih hlanah, thuthang lakhawmtu pawl hnenah, nan duh ahcun kan thlacam laiah na um thei ziangah tile ka hnakin thlacam nan ṭul tam sawn tiin a ti. Cutin thlacamnak thawn an lairelnak cu an peh. Thlacam dingin Housing […]\nIsrael thuhla UNSC rorelnak sangih an relnak thu ih US dokaltu ram pawl cu US president le an US ram palai cun ralrinnak ca an suah. ‘Sumpai million Zahra lenglo, billion lenglo an la ih cumi hnu ah kan mah do zawng in vote an thlak. Kan mah dokalh zawngin Vote thlak hai ko seh. Poi kan ti lamlam lo. […]\n← Previous 1 2 3 4 5 … 849 Next →


1 Samuel 29 | Laicianghlim (The Holy Bible)\n1 Ciafangin Filistin te khai hmunkhat in a raalkapte khiah Aphek ah khawm ai Israel te khai Jezreel cirhti hiang ah caam i. 2Filistin bawite khai amahte raalkap a za le a thawng thawn feh fangin, David khai Achish thawn a raalkapte kawmin a hnualamin hlun ve i. 3Filistin raalbawite in, “He Hebru te heh heta ah zaimanin um i?”ti in ti i. Ciafangin Achish in amahte hnenah, “He pa khiah kaimah thawn ni tampui le kum tampui umkhat tu Israel kumpibawi Saul hnenum David i lo im? Cen tunnia tianin amah khiah i hnenah tlan khelleh sualhnak pakhat khai tawk lo ing.” ti in sawn i. 4Ciafangin Filistin raalbawite khai amah lakah raw manin amah hnenah, “He pa khiah na haih hmunah let ruai leh tu. Raaltawng tuhin kin kawmin feh ma seh. Cialo fangin raaltawng hmunah kin raal cang mawh ngai. Ziangmanti fangin he mite luruh thawn lo a dang zai thawnin a bawipa hnenah lut leh tur? 5He pa khiah amahte in pakhat le pakhat khiah, “Saul in mi thawngkhat rek i. Cen David in mi thawngha rek i.” ti in tlanglam ai lasakhnak pa David i lo im?” ti in ti i\n6Ciafangin Achish in David khiah ko ai amah hnenah, “ Bawipa nung bangin, nangmah khiah mi dikcang i si. I raalkapte kawmin feh le tlung fangin i hmai ah a pha in na hmu ing. I hnenah na hleng nia ai panin tunnia tian na sualhnak hmu lo ing. Ikhalselai bawite in na daih lo i. 7Ciamanin a dapniu in let leh tulai Filistin bawite khiah thinraw ruai hlah sing.” ti in ti i.\n8Ciafangin David in Achish hnenah, “Ikhalselai zai bawn ngah ing? I bawipa kumpibawi raalte khiah tawng thill lo tu, nangmah thawn i um khelleh songah tunnia tian na hnenum lakah zai tawk i si?” ti in zawt i. 9Ikhalselai Achish in David khiah, “I lakah Pathian vancung mi bangin na pha khiah ling ing. Ikhalselai Filistin bawite in, ‘Amah khiah kin thawn in raaltawng tuhin feh tuh lo i.’ ti in rel zo i. 10Ciamanin thangha zingniu in nangmah thawn kawi tu na bawipa hnenumte kawmin tho tu. Zingniu in ning tho ben fangin khuavar fangin, tlung tuu-ih.” ti in ruai i. 11Ciamanin David khai a minungte kawmin zingniu in tho ai Filistin ramah tlung leh i. Ciafangin Filistin te khai Jezreel an hong i.


Salman Khan In LOTHLO A Zir? – Video | Falam Online Media\nJuly 20, 2020 July 20, 2020 admin\t0 Comments Bollywood, Celeb\nBollywood star Salman Khan cun kandung baite ah Lothlawh har zia ka thei suak tiin ciarbeek lak ih a to lai zuk cu social media ah a post ih “Lothlo pawl ka upat” tiin a ngan.\nTukhalah Lothlawhnak motor cu ruahsur lak ah a mawng ih ciarbeek lakah hna a ṭuan lai video tawi a post lala. Nan, kandung Lothlo pawl ka upat a ti ṭum vekin mipi pawl in hnihsuahsai nakah an hmang lala.\nCovid 19 boruak thok, lockdown ṭan pek ihsin India Entertainment Industry an phit ruangah hnaṭuan ding a neilo ih cawlhphah a duh thawn a Lo ah a um. Lo ih a umsung hmuahhmuah cu thil phunphun a tuah ih ciarbeek khat ṭheh ih a um lai zuk khal kandung baite ah a post.\nNan, Lothlo pawl upat ka pek a timi ah mipi cun an zumlo ih hmasong loin comment nak an nei. Miṭhen cun “a leem mi upat peknak a si” “Lothlo ih pum cawmawk pawl hnihsuaksainak ah a hmang men sawn a si” “a taksa ih ciarbeek khi zoh hnik uh, a mawi nakah a maanaw menmi sikhi, upat thuhla lamlam a ṭong sapbei” “zuk khi zohciang uh, ciarbeek a maan nak a kut neh tla a um ṭheh lai khi” “a bawngbi hman a ciar ṭheh lo, nauhakaa bum in mi a bumtum” tiah a phunphun in an comment ih a mah cun zianghman a let lo.\nTukhalah Lothlawhnak motor thawn ruahsur lakih hna a ṭuan lai video tawi a post lala ih mipi cun an ei thei lo.\nKandung, Sushant Singh Rajput awkawthat thuhla ah bollywood sungah hmuawthiamlonak a um ih, Shahrukh khan, Salman Khan, Karan Johar, lemcangthiam hminthang dangdang le producer, director pawl in mi thleidannak an nei ruangah thinhar in a awkaw thatmi a si tin puh an tuar lai fangah hivekin cangvaihnak a nei cu, an buainak thup a tum ruangah a si tiin an puh ih mipi cun hnihsuahsainak ah an hmang.\nAn cangan mi pawl rak thlir ve aw.\nHis “respect for all the farmers” photoshoot backfired, hence comes the damage control video to show that he actual does the farming. Good PR.\n— THE SKIN DOCTOR (@theskindoctor13) July 19, 2020\nKesa hai ye pig 😂 pic.twitter.com/GptQ3rNW8w\n— bunty (@boo_bunty) July 19, 2020\nHe is trying so so hard for us to believe him 😆😆😆😆😆😆😆\n— Sangacious (@sangacious) July 19, 2020\n— Burger 🍔 (@_shamim7) July 19, 2020\nBetter actor than salman. And 1000 times cheaper pic.twitter.com/UDYqItKoLn\n— Siddharth (@Omsharm63405921) July 19, 2020\nWe earnestly hope that you keep this gimmick of yours limited to the farmlands and do not recreate it on the streets and footpaths of Mumbai ~ Being Humane\n— Nirbaak (@DesiKafka) July 19, 2020\n← Chin ramkulh C M le ho pawl in Falam le kiangkap khua an Hal\nChina – Tilik deemdeuh dingin Chuhe tipi DAM boom thawn an ṭhiatbal →\nJuly 28, 2020 July 28, 2020 Ni Hnem Sung 0


Curi uang ATM. Pria asal Kudus d ringkus polisi - Kuwaluhan.com\nBelum ada Komentar untuk "Curi uang ATM. Pria asal Kudus d ringkus polisi"


A Duhdawt Zet Mi A Pasal Cu Nunau A Si Ti A Theisuak – Meifar\nIndonesia fala ih thilton hi a mak zet. Online fehtlang in tlangval mawi zet thawn an tongaw. A hmin khal mipa hmin Ahnaf Arrafif a si, ramdang dang ah buaih ngah vekin a rel aw. New York khawpi ah tlawng arak kai zo ih buaih a ngah hnuah an ram ah siibawi a ṭuan rero lai thu a sim thei.\nZarhhnih sung an duhawk hnuah fala tei inn ah ava um ih a fel zet. A fala ih nulepa khal a duat tuk, cumi hnuah Ahnaf in neihawk a sawm ih an nei aw. An neihawk sungah Ahnaf ih nulepa, sungkhat pawl an tong dah lo. Ahnaf in phuahhlam phunphun a sim ih a nulepa cu an va tong dah lo.\nNunau tei inn ah aum ringring, hna khal a ṭuan dah lo. Siibawi khal arak si lo. Thla 4 hnuah cun nunau ih nu in rinhlelnak anei thok, an hmuh laiah hnipuan a thlengaw duh lo ruangah thil diklo aum ding ti a zum.\nNunau cun rinhlelnak zianghman anei lo, nupa-sinak khal nuam zetin an hmangtlang duh a sim thei, asinan a mipa serh cu ka hmu dah lo a ti. Zankhat cu a awm ah hmasii vek, bawk a hmu ih Ahnaf in damlonak ruangah a ti.\nCumi hnuah innsang nubik in rinhlelnak a nei. A takkholh laiah an va lutchilh ih taklawng in an umter cu nunau a si ti an theisuak ih an lau tuk. Palik sakhan ah thubuai an va thehlut hngal, nupa-sinak an hmang tikah a kut arak hmang ṭheu thu a phuangaw, thildang zianghman a hmang dah lo thu a sim thei. An ṭhenaw fel ih palik pawlin mibum thubuai an orhter.


Ka Lung Sungah A Suak Saal - Chinland Today Media\nKa Lung Sungah A Suak Saal\nApril 13, 2009 5:17 am·0 comments\nSiar: John 7:33-39\nPuai ni netabik le ni sunglawibik ni ah Jesuh cu a dingih aw ringzet in, “Zokhal ti a haalmi cu ka hnenah ra sehla ra in seh. Ca Thianghlim in, ‘Zokhal keimah i zumtu cu a sung ihsin nunnak tiva a put ding,’ tiah a tivek in a si ding,” tiah a sim. -John 7:37-38\nKumkhat Sung Baibal:– 1Samuel 22-24 – Luka 12:1-31\nKan dung kum 10 lenglo lai ah Africa ram Nitlaknaklam ih Pathian hnattuannak hmun pakhat ka tlawng tikah nauhak nute pakhat mawttaw pi parah kai in miseenpi hmai ah hla a sak ka hmu. Hni siamsi phah in microphone kai phah in hla a sak rero:\nKa lung sungah ka lung sungah,\nKa lung sungah a suak saal;\nHla ka sak, ka lung a awi,\nJesuh in i thianter zo ruangah,\nJesuh ka sungah a um;\nKa lung sung sualnak a thianter,\nA suak saal, a suak saal, a suak saal;\nA suak saal, ka lung sungah!\nA sakmi hla vekin ti le thlarau ih kholhfainak Baibal ah a um. Puai ni ah Levi mi puithiam in thlaler ih Israel pawl Pathian in tidai a pek theihternak ah tidai a thle ding. Culaifangah Jesuh cu ringpi’n a au, “Zokhal ti a haal mi cu ka hnenah ra sehla ra in seh. Ca Thianghlim vekin a thinlung sung ihsin tiva a put ding” (John 7:37-38). Jesuh in Amah zumtu pawl hnenah Thlarau Thianghlim pek ding thu a simnak a si (c. 39). Hih tihaal a timi cu Amah lawngih pek theimi diriamnak a si.\nRundamnak na ngah lai ih na tonmi lungawinak na hloh a si thei men. Na theihmi na sualnak atu phuang aw (1John 1:9) Thlarau Thianghlim in khat aw (Efe 5:18), cule na thinlung ah suak saal ttheu dingin caangvaiter aw.\nKhrih a feh zo ruangah Thlarau Thianghlim a lut thei.


An Innhnen Tei In “Ka Fale Pawlin Na Taw An Hmu Duh Nawn Lo” Tin Ca An Kuat – Meifar\nAn Innhnen Tei In “Ka Fale Pawlin Na Taw An Hmu Duh Nawn Lo” Tin Ca An Kuat\nSeptember 11, 2021 admin Leitlun 0\nEngland, Chelmsford, Essex khua ih um fala Alex Taylor cu zing ara tho ih a motor thlalang parah cahnah danglam zet a hmu. Cahnah cu an innhnen tei ih rak ret mi a si, “Inn sungah taklawng in vakkual nawn hlah, ka fale pawlin na taw an hmu duh nawn lo” tin an ngan.\nAlex Taylor in, “Ka siar pekte ahcun ka lau tuk ih ka thinheng, taklawng in ka um dah lo ih bawngbite le t-shirt ka hruh ringring. Ka hringnun ah ka thilton makbik a si ding, annih ih cangan mi in ka nun a hngawn ban lo.\nKa innsung a si ih ka thuthu in ka um ding, ka thinhengnak cu kan innhnen an si ih sangka in ra king in ṭhaten in sim thei. Keimah khal in ra tong lo ih motor thlalang parah cahnah an ret men cu ka thinheng tuk, midang inn sung an rak zoh thup ih umdan ding in sim cu thildik lo a si” tin an cahnah thawn online parah a tarlang.\nOnline mipi pawlin an tan zet ih “Midang innsung ih thilthleng an hmu duh lo asilen zoh lo mei ding an si. Bawngbite le t-shirt na hruh lai, tipikap ih um pawl an hmu dah lo maw si ding. Mr. pacang pakhat khat in a lo zoh thup lai an kaiaw ngah a si men ding” tin a phunphun in an comment. (#Metro)\nSaphai Tumpi Thawn An Sualaw\nHringtu A Nu A Hmuhsuam Ruangah Lungto Ah A Cang


Ralhrang In An Kaihmi Khuami 8 Le Mipi Kilhimtu Ih Kaihmi 6 An Thlengaw – Meifar\nRalhrang In An Kaihmi Khuami 8 Le Mipi Kilhimtu Ih Kaihmi 6 An Thlengaw\nSagaing ramkulh, Ayeyarwaddy, Min Ywa Gyi khua kiangah sualnak neilo khuasung mi 8 cu ralhrang pawlin an kai ih kut an thlak ciamco. December 18, 2021 ah ralhrang pawl cu an khuasung ah an va lut ih mipi inn le lo an siatsuah hnuah khuasung mi 8 cu dalan ih heknak ruangah an kai.\nAn kaihmi pakhat in, “Ralhrang pawlin kan hmaiah in beng, in sit ciamco. Dalan loram sungah in hruai ih hna in ṭuanter” a ti. Dalan in ‘an khua kiangkap ah ralhrang pawl an rat thu hi mipi kilhimtu hnenah an rak sim thei tin a hek ruangah sualnak neilo khuami 8 cu ralhrang in an kai.\nRalhrang pawlin an kaihmi khuami 8 cu hridai in an tawnbet ih khua dangah an hruai, an khua ihsin ralhrang pawl an suah veten tualsung mipi kilhimtu cu an khua sungah an va lut hngal ih dalan le ralhrang lamtang mi 6 cu an kai ve.\nAn kaihmi pawl cu ralhrang lamtang Pyu Saw Htee member an si ih mipa 5 le nunau 1 an si, Pyu Saw Htee hruaitu ih naupa khal an kai. Cumi hnuah ralhrang thawn minute 30 hrawng an kapaw, an kaihmi pawl cu thlengaw dingin an beaw ih an tawlrel rero hnu December 19, 2021 sun ah an thlengaw fel thei.\nThailand-Myanmar Ramri Tiva Ah Thailand Ralkap Pakhat A Tla That


Mandalay Ah Palik 2 An That Ruangah Mipi An Kai Ciamco, An Kaih Tummi An Rak Um lo Ruangah Toktarh Ah Midang An Kai – Meifar\nJune 8 sun ah Mandalay, Patheingyi khuasung ah palik 2 cu zo ti theih loin an kap that, bike thawn lamzin ih an tlan lai cu motor in an pah thutthi. Cutin, motor sung ihsin mino rual an va suak ih an kap that hnuah an tlanhlo, palik 2 an that ruangah ralkap le palik pawlin an hmuhhmuh vengsung mino cu an kai vivo.\nVengsung mino 2 Zeyar Tun le Kaung Myat Kyaw khal June 11 sun ah kai dingin an inn ah an va feh ih an rak um lo ruangah innsung ih um minung 3 an kai. Innsung ih rak um hringtu an nu dam lo bese zet Daw Tin Shwe, an farnu Ma May Shin Thant le an upa Than Htike Soe cu toktarh hrangah an kai.\nAn sungkhat Ma Wai Wai in “Toktarh hrangah an kai, ka ṭapa 2 in zianghman an thei hrih lo, ra kai dingin an ra ti an theih veten an ṭih ruangah an rak tlanhlo. Ka nu ih a ke a ṭha lo ih a damlo tuk, inn sungih um zaten an kai thluh. Rinsan ding kan nei nawn lo, kan ṭapa 2 in ziangsualnak hman an tuah lo, lamzawhnak ahcun an tel.\nDaiten lamzawhnak ah an tel men, innsung ih um minung 3 an ra kai ih khuitawk ah an hruai tum ti khal kan sut thei lo. Ziangruangah nan kai tin kan sut khallen in sawn lo” tin ṭap phahin media hnenah a sim.\nAn rualpi pakhat in “An sualdan cu a rapthlak tuk, an kaih tummi an rak um lo asilen an hmuhhmuh midang an kai vivo. Sualnak nei lo khal sualnak an hawlsak, aunty cu a damlo bese tuk. Daan le dun nei loin uico ralkap pawl an cangvai” a ti.\nDaw Tin Shwe le Ma May Shin Thant cu Patheingyi Police Station ah an khum, Than Htike Soe le an kaihmi midang mino 3 cu No. 1 Police Station ah an khum ti theih a si.


American pawl sumpai peknak - Hre Mang\nAmerican pawl sumpai peknak\nUSA Misa pawl peknak: Siar paihpaih hrangah:\nUSA Misa pawl Pek awknak :\nCozah si loin pawlkom (charitable) hi USA ramsungah 1,010,400 hnakih mal lo a um. Cun sakhua biaknak lam pawlkom hi 355,000 tluk asi fawn. Sumpai peksuaknak lawng si loin American misa pawl hin thlang hnatuan vekin tlawmngainak (luk-a-pi) in ram le miphun thansohnak ding hrangah nasaten hna an tuan fawn. 2005 sung hliakhlainak vek asile American misa lakah 55%, mipum 83.9 million cun volunteer in thazang an pe. Cucu ziang thawn a bang aw ti asile mi 9 million fulltime hnatuan vek asi ih hlawhman in tuak asile US $ 239 billion hlawh zat a lakin an tuan tinak asi. Cun cozah asilo mi pawlkom (NGO) pawl hin hnatuan (employee) 10.2 million a nei ih USA ramsung hnatuan hmuahhmuah ih 6.9% an si. (http://www.nptrust.org/philanthropy/philanthropy_stats.asp)\nCorporate Foundation pawlin sumpai mi bawmnak hrangih an kawlmi hi 2004 vek asile US $16.6 billion asi. ( http://foundationcenter.org/ )\nSource: The Foundation Center, Foundation Growth and Giving Estimates, 2006. Dollars in thousands. Aggregate foundation fiscal information in tables and figures is based on data provided to the Center as of January 2006. Fiscal data on individual foundations included in this table may be more current.\n1. Bill & Melinda Gates Foundation WA IN $28,798,609,188 $1,255,762,783 12/31/2004\n2. Ford Foundation NY IN $10,685,961,044 $ 522,872,210 9/30/2004


Zirlai Tlawngtapawl ih zawnruah zangfahnak ruangah Zirhtu (Saya) cu Dan rual loin a mitthli a tla; Video - Buannel News\nDecember 23, 2018 Buannel News COLLECTION, HOT NEWS, Latest 0\nTlawng Ca Zirhtu (Saya) ṭuan hi thil harsa zet a si tlunah duhthusam tlin har zetmi hnaṭuan a si. Innsung sang dangdang, nulepa dangdang, hmun dangdang ihsi a ra suakkhawmmi nauhakpawl zoh enkawl ih ca zirh asi tikah mi naraan men ih ṭuan theih ding ci a rak si lo. Vei tampi thinheng nohno can a um vekin acancan ah lungawi can khal a rak um ve.\nṬhen khat Zirhtu saya cu miṭha zet an si rualrual ih hrekkhat Zirhtu saya pawl cu mi ṭhalo ngaingai, an zirhmi tlawngtapawl khal Ca thiam dingin le fim dingin kilkhawi loin ka hnaṭuan ka cii pam tiin duhdah takin an zirh ih ṭhaten an kilkhawi fawn lo. Zirhtu Saya hin zirhmi Tlawngta lak khalah duh bul le huat bul neih hi a ṭhalo zetmi a si.\nZirhtu (Saya/Sayamah) si ruangih zirhmi tlawngta pawl vuak ṭheu, kok ṭheu, hmuhsuam, duat bul le huat bul nei tivek ih ṭhatlo dan tla cu, nauhak an hung upat ih sinak sang taktak an hun neih tikah ahlan ih a rak zirhtu ṭihzah ih upat hnak hman in, I rak zoh setu, I rak hmuhsuamtu tiih phuba lak duhnak hman a suak theimi a si. Curuangah Tlawng Zirhtu (Saya/Sayamah) ṭuan timi hi hlawhman ka ngan takah tivek men ih ṭuan ding ci a rak si lo lawlaw.\nTuiṭum ih kan tarlang dingmi hi mi thinlung tham zet le hi Video a rak zohtu mipi mitthli tlater thu a si. Tlawng Zirhtu (Saya) pakhat, thla 2 sung rori thlahlawh dawnglo saya pakhat cu a zirhmi tlawngta nauhak pawl cun anmahte sumpai khawngaw in, an sayapa laksawng an pe ta riai. Hihin an sayapa cu dan rualloin a mitthli a tla ter ih a lungawinak hi Facebook ah tarlang in a hmutu mipi pawl khalin tlawngta pawl an fak ih an lawm zet.\nRuno Rafael Paica timi Saya pakhat cu thla 2 sung rori thlahlawh ngahlo ih a um tikah minung sinak in thinharnak nasa tak a nei ih, hnaṭuan suak hman a rak tum vohvo. Asinan Runo Rafael Paica ih nun cawntlak zetmi cu, hivek thinharnak tong hman sehla a tlawngta pawl hmaisa mithmai sia in siseh, a tlawngta pawl par khalah siseh zirh paihlonak thinlung nei riai loin a um.\nZing khat cu tlawng khan sung a vung lut ih a tlawngta pawl cun sayapa sangka ih benmi Ca kha siar aw an rak tiih a va siar sal. Cun tlawngta pakhat hnu pakhat ih an Cangan mi cu an siar ter ih a siarsak vivo. Cutin amai’ tonak lam pan in a fehih a dawhkan (cabuai) parah box fate a um ih cumi sung a vun zoh cu, a khat in paisa fai a rak um ṭhelṭhel.\nCucun an sayapa cun a tlawngtapawl in an duhdawt zia le a tlawngta pawlin a hrangih an thiltuahmi pawl a theisuak, dan rualloin a mitthli a tla, a tlawngta pawl hmai ah a dingih supaw theiloin a ṭap. A tlawngtapawl cun an pan vialvo ih an sayapa cu an pawm.\nZir dingmi; Tlawng Ca zirhtu (Saya/Sayamah) pawl hi mi thupi tuk an si ruangah, an zirhmi tlawngta nauhak kha, nautat le hmuhsuam men loin, duh bul le huat bul umloin, mitkem bul le duhbik cuang umloin bangran ten zoh thiam ding hi a thupi tuk. A thoknak lam ih ngan zo bangin, “kan zirhmi tlawngta pawl hi an hung upat tikih sibawi sangsang maw, asilole hnaṭuan sang pipi an neih tikah ningzak ih na um lonak dingin, thei tawkin na zirhmi tlawngta pawl parah ṭhat na suah rori a ṭul”, a si.\nVideo rak zoh ve aw;


Myanmar Ralkap Pawl Hotu Ih Nupi A Thlatem, Ralkap Nupi Pawl Hnenah Ralrinnak Thu A Sim – Meifar\nJune 13, 2021 admin Myanmar 0\nTulai Myanmar ralkap innsang ah thihhlohnak a thleng rero thlang ruangah ralkap innsang pawl cu an thinphang tuk. Home Affairs Minister Lieutenant General Soe Htut ih nupi Daw Nilar Sein in ralkap nupi pawl hnenah ralrinnak thu a sim cu online parah a putsuak.\nGeneral Soe Htut cu Myanmar ralkap pawl ih an hotu pakhat a si ih kan dungnaite ah a fapa rawleinak restaurant ah buainak a thleng zo ih hotel neitu le hnaṭuantu pawl cu an kai thluh.\nDaw Nilar Sein in “Security ṭhaten nei ringring uh, Naypyitaw ih ralkap officials inn, Ministry of Home Affairs inn le ralkap pawl inn bomb puah dingin Pyinmana ihsin minung 30 an ra poksuak ti thuthang kan thei ruangah ralrinten um ringring uh. Nan inn ah thil pakhat khat ara thleng asilen zohdik ta uh, zan ih nan itthat caan khalah ralring uh.\nRalkap/palik uniform hruh in vaksuak hlah uh, nan motor sungah uniform hruh an hmuh asilen nan motor bomb puah an tum ding. Senior officials ih fale pawl cu zan ah rawlei dingin vaksuak hlah hai seh, restaurants sung khalah misual pawl thuthang petu an rak um thluh.\nAn ṭihnung tuk nan ṭihnung um vekin an lang lo ding, Buddhist cathianghlim in kilhim aw uh. National Unity Government (NUG) facebook khal report tuah uh, an hotu Dr. Zaw Wai Soe le Pencilo timi facebook 2 hi a siat hlanlo nitinten report tuah ringring uh.\nReport dan nan thiam lo asilen nan fale pawl sut uh. Himi facebook 2 in mipi pawl an cokphur, Dr. Zaw Wai Soe ih relmi ipiang mipi in an tuah hngal. Curuangah tuizan ihsin report tuah thok uh…” tin Viber Group fehtlang ihsin a sim. Tutiangah Dr. Zaw Wai Soe le Pencilo facebook cu a siat hrih lo, followers 400,000 le 2.8 million nei in an active ringring lai.\nMindat-CDF In Ralkap Tlan Pawl An Kilkhawi Hnuah Lai Meithal Thawn Mindat Mipi An Kilhim Ve


Tlangleng lamzin laifang ih tlami naute runsuaktu tlangval; VIDEO – Buannel News\nSeptember 25, 2018 Buannel News HOT NEWS, Latest 0\nMai’ nunnak hrang hman ih ṭihnung rapthlak tak si cingin Tlangleng in a rial that hmuarhmo ding phangin tlangval pakhat cu Tlangleng zin ah a dawpthla ih naute a runsuahnak ah Tlangleng in a rial that zikte leuleu. Hi Video hi tufang Online social media parih laar tak pakhat a si.\nNupinu pakhat cu Tlangleng zinkap ah kun in Tlangleng zin ih a naute nawrnak leng thawn a tlami a fate cu ti ngaihnak theiloin a zoh cuahco lai ah, Tlangleng le a ra rero lai, Tlangval pakhat cu Tlangleng zin ah a dawpthla vurvo ih Naute leng (stroller) le a sungih naute cu himdamten a pawrhsuak thei nerno. Amah sawn riangri tlangleng in a rial that zikte tleuleu.\nMi ṭhen cun himi Video hi an zumlo, Tlangleng a ra rero laimi hmu cingin mai’ nunnak thap ngam khawpih kha vek run ngam cu thil cangthei a si lo, tiah a sawiseltu tla an um hnuaihni. Asinan zianglam a si khal le thudik le thuphan ti cu Video ah hin rak zoh awla na ruahdan run rel ve mei aw.


President Hlun U Thein Sein In Asia Cosmopolitan Award A Ngah - Chinland Today Media\nJanuary 17, 2017 9:54 pm·0 comments\nMyanmar ram uktu hlun U Thein Sein cun East Asia Noble Prize tiih kawhmi ‘Asia Cosmopolitan Award’ cu January ni 15 ah Japan ram, Nara khua ah a va la tiah theih a si.\nMyanmar ram Democracy thlengawknak ih hmahruaitu a si tiih pekmi a si. An pekmi laksawng pathum sung ihsin ‘The Grand Prize’ a ngahmi a si ti’n Economic Research Institute for ASEAN and East Asia (ERIA) cun a ngan.\n“Kan ram hi tthangthar nonawn pawl hrang a tthabik ih hmailam tuahtthat ding, Asia ramhuap hrang a tthahnemmi ram tthangso si ding le a nuam ih a lianmi Democracy ram si ter ka duh” tiah laksawng a lak laiah a sim.\nAsia Cosmopolitan Award ih a dang lawksawng pahnih cu Japan rammi, Professor Masahisa Fujita in Economic and Social Science Prize tiin siseh, Belgium rammi, Mr. Herman Van Rompuy in Cultural Prize tiin siseh an ngah fingfing.\nAsia Cosmopolitan Awards hi kum 2012 ihsin pek thok a si ih 2012 kum ah siseh, 2014 kum ah siseh laksawng peknak an neih tikah U Thein Sein, Professor Masahisa Fujita le Mr. Herman Van Rompuy in 2016 kum hrang laksawng an ngah ti’n 7Day News Journal cun a tarlang.#\nLettu: January Van\nMore from my siteAsia Europe (ASEM) Meeting Ah Thein Sein TelveBiaknaklam Le Miphunlam Thubuai Phorhsuah Dingin SimThein Sein ASEAN Hotu, 2014 Dinhmun La DingThein Sein Philippines TlawngASEAN Hruaitu Pawl Kawlram Ah Sumpaifimrelnak ThurelThei Sein British Prime Minister David Cameron Thawn Tawngaw Ding


Khaw din le Siat (Bualpi) | VCTH\nKhaw din le Siat (Bualpi)\nHome » Thlirnak » Khaw din le Siat (Bualpi)\nBy vcth on September 10, 2016.\nBy Pu No Than Kap\nChinram ah, hlanlai pupa san ah, duhnak hmun kip ah, khua an din thei. Hnamdang Mirang ih in uk hnu 1896 ihsin “Chin Hills Regulation” timi Dan thar an tuah ih khaw din dan Art. 19, 20 ah ngan a si.\nArt. 19 ah, Superintendent (Pengpi Uktu) remtinak tel loin khaw thar din a theih lo, ti a si. Superintendent in a siannak tel loih din mi cu a siatsak thei. ASINAN, Art. 20 ah, Dan kalh ih din mi si hmansehla, khua an balsak asile khaw dintu cemral mi hrang ah, “zangnadawmnak (compensation)” sumsaw Cozah in a pe ding, ti a si. Dan lo ih din mi khua an siat mi cu sumsaw in Cozah in an bawm taktak.\nBualpi khaw din thu ah, Falam pengpi Uktu DC in a pawmpi hnuah, Chinram Cozah hnenah a tul mi sim in khua mipi ih tul mi Electric, Tidai, Zirnak tlawng, tvk., pek ih bawm lam loin, khaw pumpin balsak thluh a si. Ziangruangah? Cutin Cozah in a bawm lonak san cu Tuthing hual (forest reserve) sungah Cozah siannak um loin din a si ruangah ti a si.\nRuat tlak pakhat cu: Ramsung hmun hrekkhat le Sagaing ramthen e.g, Homalyn peng sungih Suikhur laipawl ih thlamte an sak ih khua cang lanta le Chin khua hrekkhat cu, Dan vek ih din an si lo nan, Dan sungah lut dingin Cozah in bawm an siih khaw mipi hrangah tlawng le harhdamnak hrang tiang Cozah in pek an si.\nChin cu zungnaruat thiam miphun kan sizia, kan palhnak khal ah runawk ih humhalhawk kan thiamzia langter ding ah, Chinram Cozah khalin an innpi tiang hloh Bualpi mipi rethei le vansang mangbangpawl hnenah, bawmnak an pek zum a si. Khua khal dinsaksal a si ko ding.\nZiangahtile, Chinram Cozah cu a lubik tiangin Chin pacang an si ruangah, “Dan cu Dan a si” tiin, cabupi vek rorin feh ringring hnakin, Chinram mipi tulsamnak zoh in “Dan lo cu Dan ih cang ding in tuah” asilole “Dan cu rem tul rem ding” tin khawkhang thiam an si ko ding.\nHminsin: hi thlirnak cahram cu Pu No Than Kap in a facebook ih a nganmi VCTH in kan lak sin mi a si.


Tuluk milian Jack Ma in Action Movie star 8 a neh | VCTH\nHome » Cahram » Tuluk milian Jack Ma in Action Movie star 8 a neh\nLeitlun milianbik pawl lakih tel ban Alibaba neitu Jack Ma cu Kung Fu zuknung ah lemcang, minta, a tuan ih cui zuknung ah leitlun Kung Fu (martial arts) lemcang hminthang minung 8 a neh.\nCui zuknung ahcun Jack Ma cun Kung Fu, Action minta hminthang, Jet Li, Donnie Yen, Tony Ja, Wu Jing pawl tel in Asia mi Action movie star 8 a neh. Hi zuknung hmin cu “Gong Shou Dao” (The Art of Attack and Defence) ti a si.\nJack Ma, kum 53, cu sumpai $47.5 billions a nei ih leitlun ih milianbik 14nk a si. US president Donald Trump hi a lian zet tiih theih mi a si. Asinan Jack Ma cu Trum hnak in a let 12 in a lian sawn, Trump ih neih zat cu $4 billion lawng a si.


Nyi Nyi Aung Mi Hrang Ruat Ah Rawl Ei Nawn Lo - Chinland Today Media\nNyi Nyi Aung Mi Hrang Ruat Ah Rawl Ei Nawn Lo\nDecember 9, 2009 6:37 pm·2 comments\nChiang Mai (Mizzima) – Kawlram ih piang American, Nyi Nyi Aung mitamsawn ih theih daan in Kyaw Zaw Lwin cu Kawlram ralkap pawl in thawngtlapawl nasa tuk ih an hrem ruangah a duhlo ih a thawngtlaknak Insein ah rawl ei lo in a khawsa.\nNyi Nyi Aung ih pi Daw Khin Khin cun Nyi Nyi ih a rawl-ul thu nasa takin kawlram thuthanglakhawmtu pawl hnen ah a simthei. Daw Khin Khin ih sim daanvek asile kawlram ralkappawl in Insen ih thawngtla tam sawn cu sekha tuk fahran ih an zoh ruangah duhlonak langter nak ah tin rawl ei lo in a khawsa.\nDaw Khin cun Nyi Nyi hi a thawngtlaknak Insein ah a va veh tikah mi naa khumbet bang ih Nyi Nyi zoh har ih a um a hmu nan ni ziangzat rawl ei lo ih a umtimi a suh hngilh. Nyi Nyi hi rawl ei lo lawng menhman siloin dai khal a in lo. Nyi Nyi Aung (40) hi September ahkhan Rangoon International airport ah ID card lem hmang tiih kaih tuar a si ih tuini tiang thawnginn sungah khum a si ih niziangzat sung rawl ei lo in a um ding ti theihlo a si.\nKawlram ih upabik kum 117\non December 10, 2009 at 6:28 am\nHawi Can Lo…Mi Bang Lo Pawl\nKharisma caan ih zu in pawl cu mibanglo an si. Puai tinte ih buaipawl khal mi banglo an si, thinheng ol pawl khal mibang lo tiih kawh an si thotho; cuhnak ih mibanglo cu…pawlkom pakhat a ti kuaitu pawl hi mibanglo hnak ih mibanglo an si….culo cu mibanglo kan timipawl hi an si ko.\n“Tuisun ih na tuahmi pawl hi thaisun ahcun thuanthu an si thlang ding. Tui caan hi caan sunlawi tuahthat theinak caan a si. Caan hman zomi pawl ruah sal tikah caan hmangthapawl cu an sir aw dahlo.” Mifarah rethei thleidan um lo in nazi 24 sung “ni khat” pek cio kan si; cumi sung ah sihte bang ih tan a rak la thiampawl in hlawhtlinnak an hmu. Na can na hmangsual pang maw, caan caaan caan a thupi tuk!.\nPakhat pa a thinheng. A pupa hnenah a feh, “ka thla-hlawh in pun lo asile, na kut hnui ih hnatuanpawl hnenah keimahvial hlawh in pun ih nan ni cu a lo pun duhlo tin ka sim ding” tin a ti. Apupa a lungphang tuk ih a hlawh a pun. haa… haa..\non December 25, 2009 at 5:19 am\naw ka thin


Tlawngkai 3 Lawng An Um, Bazar Kai Pawl Cu Tlawngkai Vekin Lem An Canter – Meifar\nTlawngkai 3 Lawng An Um, Bazar Kai Pawl Cu Tlawngkai Vekin Lem An Canter\nJanuary 14, 2022 admin Myanmar 0\nKaren State, Hpa-an University tlawng cu ralhrang pawlin January 6, 2022 ah tlawngkai dingin thu an than nan tlawngkaitu cu minung 3 lawng an um. Ralhrang in thuneihnak an lak hlanah himi tlawnginn room pakhat ah tlawngta nauhak 100 lenglo an um nan tu’ahcun 3 cu an um. Himi pathum khal tlawngta ngai an si le silo cu theih a si hrih lo.\nRalhrang pawlin bazar kai, bazar ih thilzuar pawl cu tlawngta nauhak vekin lem an canter ih an zuk / interview an tuah. Fala pakhat cu mask bun in ralhrang pawlin interview an tuah ih, “Tlawng a ṭheh hnuah tlawng sayama a ṭuan tum thu pawl a sim thei.\nVengsung mipi pawlin zo a si ti an zingzoi ih tlawngta silo, bazar ih thilzuar ṭheu ti an thei. Ralhrang pawlin an fial ruanagah tlawngta nauhak vekin lem arak cang.\nHpa-an University tlawnginn ah saya/sayama 300 lenglo an um ih a tam sawn cu CDM an tuah, tlawngta nauhak 90% cu CDM an tuah thluh ih ralhrang kuthnuai ah tlawng an kai duh lo. Ralhrang in Hpa-an University tlawngta nauhak 10 cu an kai ih pukmah 124 hmangin thubuai an orhter, thiamlo an co asilen kum 20 hrawng thawng an tla thei.\nMotor In Mino Pakhat A Pah That, A Hnakum Ah A Naupa Cu Motor In A Pah That Ih Motor Mawngtu Cu A Bangaw, A Passenger Khal A Kel\nAn Rualpi Hliamtuar An Va Runnak Ah A Thi


Mithli fawr khat! - Chinland Today Media\nMithli fawr khat!\nJanuary 31, 2009 12:55 am·0 comments\nMithli timi cu tidai bangin a luang thei nan, tidai bangin hal mi a riam thei lo. Hal mi riam lam siloin mithli cu a al. Asinan, vei thawng khat tong suak mi aicun mithli for khat, a formi te in thu a rel fiang sawn.\nLeitlun kan pal veten kan tap ih leitlun kan suahsan zawngah mi dangin, in tah lala hin leiltun hi umnak a tlak lo ti in siamfiang.\nKan duh na poh in mithli a for thei lo. Mithli tla dingih kan tuahawk hman ah harsatnak le mangbangnak kan ruah ih kan feeling hnu lawngah kan mithli a for thei lai fang a si. Zuknung cangthiam pawl khal olaiten an tap kan ti theu nan, tap dingin ziang an ruat timi kan rak thei lo. Mithli a tlak cin hi cu a tawp khawk kan thleng tinak a si.\nMifim thiam pawl cun “Mithli hi mi bumnak tabik” an ti hnge hnge. Ziang ruangah tile, mithli ih a thupitnak an theih fel ruangah a si. Asile, Zo ih mithli na tla ter zo. Na nu le pa mithli na tla ter maw, Na u nau maw, na ngaihzawng ih mithli na tla ter pang maw…? A tlunih kan ngaimi na siar zo, mithli hi a men men in a for thei lo.\nMithli veikhat a for zo hnu a kirsal thei fawn lo. Mi pakhat khat a mithli kan for ter pang ahcun kan parah cuhnak ih naa in a thleng ding a si. Kan feeling an dang aw cio. Lolam te ih kan ruahmi mi dang hrang ahcun a rak lolam lo theu. Mithli fornak dingtlak ih kan ruahlomi ah mithli a rak for thei.\nLeitlun mi raltha le lungruh Hitler le Napoleon pawl khal in mithli cu an neh lo. Leitlun mi aa bik hman khin a rualpi mithli for a hmuh tikah lungawi in a hni san thei lo. Mifim hrang ahcun ziangtluk a naa ding. Mai duhmi fala in ka lo duh ti na thei lo maw….? “Hi tluk ka lo duhmi hi…tiih mithli a biangno te ah luang phah cingte in, in tansan hram hlah aw” an ti tikah zo in a tansan ngam ding.\nMithli hi thinlung ih thupeknak ihsi for thei fang a si. Amah te cun a for dahlo. A lenglam ihsi riahsiatnak,ningnatnak a thleng tik lawngah thinlung in thu a pek ih cutin a luangliam theu. Thinlung ih ruahmi cu mithmai ah a lang thei, cui ruahmi cu mithli a for hlan ah awka in a suak, awka ih a tlin nawnlo hnuah ah mithli ah cangin a for theu; mithli cu a netnak ih thureltu a si.\nZiangtik caan ah mithli a rak for theu…?\nKan sim fiang thei nawnlo hnu ah…\nKan theithiam nawn lo hnu ah…\nThin naa tuk tikah….\nTuar thiam nawnlo tikah…\nNinghang tuk tikah…\nLungawi tuk tikah….\nLung phang tuk tikah…\nNingtih tuk tikah…\nSirawk tuk tikah…\nTongkam ih a daih nawnlo tikah…\n(Mithli hi, a um taktakmi a si, a for caan teah a for; ninghang dingin tuah hram hlah)\nTags: Add new tag, Lawrkhawm, Nunthuleng


Jerusalem Temple thar sa hnak tuh sumsaw khon zo ai design bawn zo – www.zanniat.info\n906 Khrihfa Thuthang\t7 years ago Web Admin 0\nJerusalem Temple thar\nIsarel ai Jerusalem Temple thar ca pawlkom dinghnak th Temple Institute in tun heh sumsaw khawl ai ni 60 song ah $100,000 ngah ngah zo ai design thar in a sa tuhdan Blue Print te khai bawn liang hang tihnak October 3, 2014 nia ah phuang zo ii.\nTemple sa hnak tuhin sumsaw a khon tlang fangin Internet le Social Media te a hmanghnak te songin Facebook hmang tel ii.\nVideo: The Temple Institute in Solomon Temple ai tel tuhhnak Sanhadrin (Puithiam, daanthiam le upa te thurelhnak hmun) a bawn tuhdan design ii.\nJerusalem Temple thar ding thil tuhin Jews miphun te pawl in tuhlan A.D 70 dung ai Roman ralkap acozah in Israel a siatsuah pan pah ni siar vai 3 sawngen ii. The Temple Institue in temple thar sa tuh dan design thar heh tunhlan kum 3 dung pah bawn pan zo ii.\nJerusalem Temple thar design ah hlanlai ai tel lo hnak laihnia motor park-hnak te, inn song lum ruaihnak te pawl, computer hmangin zinzinghnak te pawl, ti riim cianghlim ruaihnak te pawl khai tel tuh ii.


PDF (Kalay) In Hriamkai Pawlkom Pakhat An Nuai, An Sakhan An Laksak – Meifar\nSeptember 29, 2021 admin Lawrkhawm 0\nKalaymyo thlanglam Tin Thar ramsung, Doe Nwe ramsung, Ingyun ramsung, Kyauk Pyut ramsung le Kukkol ramsung pawl ah Dalan Pawl Thianfaitu timi hmin kengin Shine Ta pawlkom pakhat aum. Shine Ta (ရှိုင်းသာဦးဆောင်သော အဖွဲ့) pawlkom pawl cu khuasung mipi parah nunrawng zetin an cangvai, lal vekin an tlangleng.\nṬhenkhat mipi pawl cu sumpai le thilri laksak tu, fala pawl pawngsualtu, Dalan, ritheihsii tham ih zuartu tin awlaiten an puh ih an that hluahhlo. An that hnuah an sui, sumpai, bike le an rohlu pawl an laksak. Daanpahbal in an cangvai ruangah khuasung mipi pawlin PDF (Kalay) hnenah zual an ko ih bawmnak an dil.\nShine Ta pawlkom pawlin sualnak nei lo mipi pawl cu an kai ih nasa zetin an velh ciamco hnuah an that lai video khal hmuh ding aum. PDF (Kalay) thawn pehtlaih awknak zianghman an nei lo nan Shine Ta pawl ih cangvaihnak cu PDF ih cangvaihnak ih ruatsualtu khal an um.\nMipi ih an dilnak vekin September 26 ah PDF (Kalay) in an sakhan cu an va kap ih kaphnih kahawknak a thleng, an hotu bik an kap that hnuah an sakhan cu an laksak ih an member pawl khal an kai. An rak laksak mi sui, sumpai le bike pawl khal ṭhaten hmin cazin an ngankhum hnuah a neitu diktak hnen ih a thleng theinak dingah an tawlrel rero lai.\nPDF (Kalay) cu National Unity Government (NUG) kuthnuai ih um a si ih daan le dun vekin ral an do, ralkap cozah dotu pawlkom ṭhenkhat thawn khal tangtlang in ral an do ṭheu. Ziangvek pawlkom khal an silen sualnak neilo khuasung mipi parah nunrawng zetin an cangvai asilen kan do vivo ding” tin an tarlang.